title: Rory MacDonald

text: MacDonald siirtyi ottelemaan UFC:hen 2010. Hän kohtasi ensimmäisen vastustajansa Mike Guymonin UFC Fight Night: Maynard vs. Diaz -tapahtumassa. MacDonald voitti ottelun käsilukolla ensimmäisessä erässä. Tammikuussa 2010 ilmoitettiin MacDonaldin kohtaavan Carlos Conditin myöhemmin kesäkuussa UFC 115 -tapahtumassa. MacDonaldin toinen UFC ottelu päättyi tappioon teknisellä tyrmäyksellä kolmannessa erässä. Kaksikon välinen ottelu huomioitiin illan ottelu -palkinnolla. MacDonald palasi takaisin huhtikuussa 2011, jolloin hän kohtasi Nate Diazin UFC 129 -tapahtumassa. MacDonald voitti ottelun tuomariäänin. Seuraavat kaksi ottelua hän voitti teknisellä tyrmäyksellä. Mike Pylen ensimmäisessä erässä ja Che Millsin toisessa erässä. MacDonald jatkoi voittokulkuaan myös B. J. Penniä ja Jake Ellenbergeriä vastaan, voitettuaan molemmat tuomariäänin. Viiden ottelun voittoputki kuitenkin loppui, kun hän hävisi Robbie Lawlerille marraskuussa 2013 UFC 167 -tapahtumassa hajaäänin.


title: Rory MacDonald

text: 2014 MacDonald otteli kolmesti. UFC 170 -tapahtumassa hän voitti Demian Maian tuomariäänin, kuten myös Tyron Woodleyn UFC 174:ssä. Maiaa vastaan käyty ottelu huomioitiin illan ottelu -palkinnolla. Lokakuussa 2014 MacDonald otteli voitokkaasti Tarec Saffiedinea vastaan, joka päättyi tekniseen tyrmäykseen kolmannessa erässä. Kyseisestä ottelusta MacDonald huomioitiin jälleen UFC bonuksella, tällä kertaa illan suorituksesta.


title: Rory MacDonald

text: Voiton myötä MacDonald sai tilaisuuden otella välisarjan mestaruudesta ja toistamiseen Robbie Lawleria vastaan, joka puolusti mestaruuttaan ensimmäistä kertaa voitettuaan mestaruusvyön Johny Hendricksiltä. Ottelu käytiin heinäkuussa 2015 UFC 189 -tapahtumassa, jossa MacDonald kärsi tappion teknisellä tyrmäyksellä viidennessä erässä. MacDonald oli tuomariäänissä voitolla, kunnes hävisi ottelun viimeisessä erässä. Ottelu huomioitiin illan ottelu -palkinnolla. Ottelun jälkeen MacDonald jäi usean kuukauden kestäneelle sairauslomalle murtuneen nenän vuoksi.


title: Rory MacDonald

text: 26. elokuuta 2016 MacDonald allekirjoitti moniotteluisen sopimuksen Bellatorin kanssa. Hän ilmoitti "Bellator 160" -tapahtumassa halukkuudestaan voittaa välisarjan ja keskisarjan mestaruudet. Toukokuussa 2017 MacDonald otteli ensimmäisen ottelunsa Bellatorissa, Englannissa, jossa hän voitti Paul Daleyn takakuristuksella toisen erän alussa.


title: Rory MacDonald

text: MacDonald pääsi välittömästi toisen ottelun jälkeen haastamaan Douglas Liman välisarjan mestaruudesta. Ottelu käytiin 20. tammikuuta 2018 Inglewood, Kaliforniassa. MacDonald onnistui saavuttamaan mestaruuden tuomariäänin (48-47, 49-45, 49-46). Myöhemmin syyskuussa MacDonald haastoi hallitsevan keskisarjan mestarin Gegard Mousasin. Hän kuitenkin hävisi keskisarjan mestaruuskamppailun teknisellä tyrmäyksellä toisessa erässä.


title: Euran keskustaajama

text: Euran keskustaajama (tilastollisena taajamana vuonna 2014 "Euran kirkonkylä") on Säkylän Pyhäjärven pohjoisrannalla ja Eurajoen varressa sijaitseva Euran kunnan keskustaajama. Taajaman väkiluku oli vuoden 2011 lopussa 6 587 asukasta. Taajama ulottuu kahden kunnan alueelle: sen asukkaista 6 452 asui Eurassa ja 135 Säkylän puolella.


title: Euran keskustaajama

text: Nykyisen taajaman (2016) osa-alueita ovat Kuurnamäen-, Sorkkisten-, Pappilan-, Kirkonkylän kylän alueella Kuurnamäen kulma, Eurajoen varsi, Kirkonkylänmäki, Nikkari, Maasilta, Isovaheen- ja Vähävaheen kylien alueella Vahenoja, Virkala, Paasnummi, Isovahe ja Tolppamäki, Kauttuan kylän alueella Kirkkovainio, Luistari, Kauttuanmäki, Kiiskinmäki, Lohiluoma ja Rannankulma sekä Säkylän Iso-Säkylän kylällä Satara ja Luvalahti.


title: Euran keskustaajama

text: Euran keskustaajaman historiaa ennen sen nykyistä muotoutumista käsitellään Kirkonkylän ja Kauttuan kylien artikkeleissa.


title: Euran keskustaajama

text: Euran keskustaajaman alue on laajentunut ja kasvanut väkimäärältään viimeisten vuosikymmenten aikana. Vielä 1950-luvulla Euraa voidaan pitää kyläraittina, joka seurasi Kauttuaa ja Kiukaista yhdistävän tien vartta. Keskittyminen alkoi, kun kunnantalo ja posti siirtyivät 1960-luvulla pappilan ja kirkon väliin. Ensimmäinen liikekeskus kaavoitettiin Eurajoen länsipuolelle kirkon ja Ahmasojan väliin. Myöhemmin uusia liikekeskuksia rakennettiin Eurajoen itäpuolelle. Aluksi syntyivät Euran ja Kauttuan erilliset taajamat, jotka ovat sittemmin yhdistyneet keskustaajamaksi.


title: Euran keskustaajama

text: Maatalouteen kuulumattomien työntekijöiden asuinalueita rakennettiin 1950-luvulla kirkon itäpuolella sijaitsevaan Kirkonkylän Kirkonkylänmäkeen, Isovaheen Virkalaan sekä Kauttuan kylän Paasnummen eteläosiin, Kirkkovainioon ja Luistariin. Myös Kuurnamäen kylässä alkoi silloin talojen rakentaminen. Tämän jälkeen 1960- ja 1970-luvuilla rakentamisen pääpaino oli Isovaheen kylässä Vahenojalla, Isovaheella ja Tolppamäessä, Vähävaheen kylässä Paasnummella ja Kauttuan kylässä Kirkkovainiolla, Luistarissa ja Kiiskimäessä. 1980-luvulla rakennettiin Isovaheen- ja Vähävaheen kylissä Vaheenojan seutujen pelloille, jolloin myös kaupallinen keskusta siirtyi Eurajoen yli sinne. Myös Kirkkovainion seutua Vähävaheen puolella alettiin silloin rakentaa.


title: Euran keskustaajama

text: Säkylän kunnassa Iso-Säkylän kylässä sijaitsee Euran rajaa vasten Luvalahden kulmakunta, jossa rakennettiin 1950- ja 1960-luvulla Pyhäjärven rantaan pientä erillistä taajamaa. Kun Kiiskinmäkeen kaavoitettiin laaja asuinalue, yhdistyivät Luvalahden alue Kauttuan taajamaan, joka muodostui edellä kerrotulla tavalla Kauttuan kylän alueelle. Kun Kauttuan kylän asuinalueet saavuttivat Euran taajaman reuna-alueet 1990- ja 2000-luvuilla, voidaan sielläkin ruveta puhumaan Euran keskustaajamasta.


title: Tampereen naiskaarti

text: Tampereen naiskaarti oli Suomen sisällissodan aikana keväällä 1918 toiminut punakaartien yksikkö, joka oli osa Tampereen punakaartia. Lisäksi sen toiminnassa oli mukana Pirkkalan pitäjän alueelta koottu Pispalan naiskaarti.


title: Tampereen naiskaarti

text: Naiskaartin osallisuudesta sisällissodan aikaisiin Tampereen taisteluihin on vuosikymmenten kuluessa esitetty monia eri näkemyksiä. Kaartilaisten urheutta on perinteisesti ylistetty ja heitä on pidetty urhoollisian taistelijoina, mutta esimerkiksi Tampereen naiskaartista 2000-luvulla kirjoittanut tutkija Tuomas Hoppu on pitänyt tarinoita suuresti liioiteltuina.


title: Tampereen naiskaarti

text: Tampereen naiskaarti perustettiin työläisnaisten omasta aloitteesta 11. maaliskuuta 1918 eli vajaata viikkoa ennen valkoisten aloittamaa Tampereen piiritystä. Tamperelaisista työläisnaisista kootun yksikön vahvuus oli parhaimmillaan noin 270 henkeä. Sen jäsenet olivat pääosin nuoria naimattomia naisia, joista nuorimmat olivat vasta teini-ikäisiä. Kaarti palveli suurimman osan ajasta lähinnä vartiopalveluksessa ja miliisitoiminnassa, mutta osallistui myös varsinaiseen taistelutoimintaan. Tampereen taistelun aikana kuoli yhteensä 11 kaartin jäsentä. Punaisten antautumisen jälkeen valtiorikosoikeuden eteen joutui 117 kaartilaista, joista ehdottoman tuomion sai 29 naista.


title: Tampereen naiskaarti

text: Vuonna 2015 valmistui Tampereen naiskaartista kertova elokuva "Tuntemattomat. Raatihuoneen puolustajat 1918", jonka on ohjannut Timo Malmi. Se perustuu hänen vuotta aikaisemmin julkaisemaansa runokokoelmaan.


title: Laurent Sciarra

text: Laurent Michel Sciarra (s. 8. elokuuta 1973 Nizza) on ranskalainen koripallovalmentaja ja kilpauransa päättänyt koripalloilija.


title: Laurent Sciarra

text: Sciarra pelasi urallaan Ranskan lisäksi Espanjassa, Italiassa ja Kreikassa. Hän voitti urallaan muun muassa Ranskan mestaruuden ja Ranskan cupin ja oli moninkertainen Ranskan pääsarjan syöttökuningas.


title: Laurent Sciarra

text: Ranskan miesten maajoukkueessa Sciarra kuului olympiahopeaa Sydneyssä 2000 saavuttaneeseen joukkueeseen. Hän pelasi myös EM-kilpailuissa vuosina 1997 (Ranska kymmenes), 1999 (neljäs) ja 2001 (kuudes).


title: Laurent Sciarra

text: Pelaajauransa jälkeen Sciarra on valmentanut ranskalaisjoukkueita Pro B:ssä.


title: Suvi Auvinen

text: Suvi Astalo Auvinen on suomalainen teatteri-ilmaisualalta valmistunut aktivisti, joka pyrkii esittelemään anarkismia ja parantamaan sen julkisuuskuvaa. Auvinen käyttää itsestään nimitystä ”päivystävä anarkisti”. Hän on Twitter-kirjoittaja ja on pitänyt omaa radio-ohjelmaa sekä kirjoittanut lehtiin. Auvinen on ollut myös organisoimassa talonvaltaustoimintaa.


title: Suvi Auvinen

text: Auvinen on valmistunut lastenohjaajaksi Lahden diakonian instituutissa. 18-vuotiaana hän muutti Lahdesta Turkuun ja alkoi opiskella nukkeateatteria Turun taideakatemiassa, josta hän valmistui teatteri-ilmaisunohjaajaksi neljän vuoden jälkeen. Vuonna 2009 Auvinen muutti Turusta Helsinkiin. Samana vuonna hän aloitti teatteripedagogiikan opinnot Teatterikorkeakoulussa, ja vuonna 2011 hän valmistui maisteriksi.


title: Suvi Auvinen

text: Auvinen oli mukana käynnistämässä talonvaltaustoimintaa Turussa 2005–2006. Auvisen mukaan toiminta sai alkunsa siitä, että kaupungissa ei ollut tiloja nuorille taiteilijoille. He halusivat perustaa Turkuun autonomisen sosiaalikeskuksen, jollaisia oli myös muualla Euroopassa. Talonvaltauskohteista tunnetuin lienee Jokikadun taiteilijoiden kiinteistö, joka vallattiin useita kertoja vuosien 2008–2009 aikana. Turkulainen taiteilijayhdistys Arte luovutti Auviselle vuonna 2009 ”Vuoden valkosipuli” -tunnustuksen hänen aktiivisuudestaan Jokikadun kiinteistön säilyttämisen puolesta. Talonvaltaajien toimintaa seurataan myös Jouko Aaltosen palkitussa "Taistelu Turusta" -dokumenttielokuvassa (2011).


title: Suvi Auvinen

text: Helsinkiin 2009 muutettuaan Auvinen on toiminut muun muassa anarkistisen A-ryhmän tiedottajana. Hän on osallistunut myös Anarkistisen mustan ristin ja vallankumousta Venäjällä ajavan YYA-verkoston toimintaan.


title: Suvi Auvinen

text: Auvinen tuo anarkismiaan esille mediavaikuttamisella, joka on näkyvästi esillä sosiaalisessa mediassa. Hän haluaa parantaa anarkismin julkisuuskuvaa, pyrkii pukemaan asiansa ”tosi lähestyttävään muotoon”, herättelemään ihmisiä, selittämään anarkistien toimintaa ja tuomaan ”selkeästi esiin niitä meidän vaihtoehtoja ja ajatuksia”. Auvisen esittelyteksti Twitterissä alkaa sanoilla ”Päivystävä anarkisti, miten voin auttaa?”. Hänet listattiin keväällä 2016 Suomen 38. vaikutusvaltaisimmaksi twiittaajaksi ja koko vuoden tilastossa Twitterin suomalaisten henkilövaikuttajien listalla sijalle 7. Hän on myös kirjoittanut "Voima"-lehteen ja ollut toimitussihteerinä "Vapaa Ajattelija" -lehdessä. Kesäkuussa 2016 Radio Helsinki alkoi lähettää Auvisen tekemää radio-ohjelmaa nimellä "Päivystävä anarkisti".


title: Suvi Auvinen

text: Vuonna 2016 anarkisteja haastateltiin valtamediaan muun muassa heidän vastustaessaan Hanhikivi 1 -ydinvoimalan rakennushanketta ja vappumarssin yhteydessä. Sosiaalisessa mediassa Auvinen kaappasi yhdessä muiden anarkistien kanssa Petteri Orvon ja Alexander Stubbin kokoomuksen puheenjohtajavaalikampanjoiden aihetunnisteet, minkä jälkeen ne nousivat Suomen käytetyimpien tunnisteiden joukkoon.


title: Suvi Auvinen

text: Auvisen ihannemaailmassa ihmiset järjestäytyisivät yhteisöihin, joissa työ ja eläminen organisoitaisiin. Keskusjohtoa ei olisi vaan yhteisöt päättäisivät omista asioistaan keskustelemalla. Hänen mukaansa yhteisistä asioista pitäisi päättää konsensuksella eli keskustelemalla asioista niin kauan, että saavutetaan yhteinen mielipide. Esimerkiksi kerrostalon asukkaat vastaisivat rakennuksen huollosta ja ylläpidosta itse, ja tehtaan työntekijät päättäisivät asiat keskenään niin, ettei kukaan olisi johtaja. Ihmisille ei maksettaisi palkkaa, ”ainakaan rahana”, mutta he voisivat saada työstään vastineeksi ehkä jonkinlaisia vaihtoyksiköitä, joita voisivat vaihtaa esineisiin tai palveluihin. Työt eivät olisi eriarvoisia, vaan kaikesta saisi saman verran yksiköitä. Epäsuositut työt olisi ”pakko jakaa” niin, että ihminen joutuisi esimerkiksi kuukaudeksi vuodessa viljelemään lanttuja vaikka ei haluaisikaan. Auvisen mukaan ketään ei kuitenkaan pakotettaisi yhteisölliseen toimintaan. Kaikille tarjottaisiin asunto, internet, ruoka, sähkö ja terveydenhuolto. Puolustuksesta vastaisi kansanmiliisi ja tuomiovalta olisi yhteisöllä tai kansankokouksella. Mikäli koko maailma ei olisi siirtynyt anarkismiin, voitaisiin edelleen toimivien valtioiden kanssa käydä ulkomaankauppaa jonkinlaisella valuuttasysteemillä.


title: Suvi Auvinen

text: Auvinen ”pyrkii eroon kaikenlaisesta epätasa-arvosta” ja vastustaa valtarakenteita sekä hierarkioita. Hän vastustaa myös edustuksellista demokratiaa, joka ei hänen mielestään ole demokratiaa. Auvisen mukaan edustuksellisen demokratian huono puoli on muun muassa, ettei valittuja johtajia voi vaihtaa lennosta. Hän ei äänestä eikä aio olla ehdolla, sillä hänestä äänestäminen on turhaa. Auvinen vastustaa asioiden junttaamista läpi ja enemmistön diktatuuria.


title: Suvi Auvinen

text: 7. kesäkuuta 2014 Auvinen kirjoitti: ""Jos jotain leikataan niin Stubbilta pää!"" Vuonna 2016 Auvinen sanoi, ettei enää syyllistyisi tuolloiseen väkivallalla flirttaamiseen vaan se oli silloista luokkasotaihannointia ja Jimi Karttusen kuolema osoitti väkivallan ei-toivottavuuden. Auvinen totesi vuonna 2016 myös, että anarkistit eivät yleensä uhkaa ihmisiä, joskin myönsi, että ”poliiseja ja natseja tosin heitellään joskus pulloilla tai kivillä”.


title: Suvi Auvinen

text: Auvinen on puolustanut sitä, että anarkistit rikkovat paikkoja sillä, että kyseessä on taktinen valinta. Hänen mukaansa anarkismin täytyy vaikuttaa uhkaavalta ja anarkistien ”paikkojen hajottamiselle on poliittinen motiivi”. Esimerkkeinä poliittisista iskuista hän pitää perussuomalaisten puoluetoimiston ikkunoiden rikkomista tai poliisiauton polttamista – Auvisen mukaan näissä tapauksissa ”kyse on hyökkäyksestä poliittista vihollista vastaan” ja ”poliisiauton polttaminen on mulle ihan ok”. Hän perustelee vandalismia myös sillä, että anarkisteja on niin vähän, joten iskuja tarvitaan, jotta he saavat huomiota. Auvisen mukaan ”sanoma saadaan suuremmalla todennäköisyydellä kuuluviin, jos samalla hajotetaan jotain”. Hän on haastattelussa sanonut, että ei itse ole rikkonut ikkunoita eikä potkinut autojen peilejä. Auvinen hyväksyy materiaalisen tuhon, mutta vain poliittisista syistä ja ”järkevästi kohdistettuna”. Hänen mukaansa paikkoja ei tulisi rikkoa satunnaisesti.


title: 73 (luku)

text: 73 (seitsemänkymmentäkolme) on luonnollinen luku, jota edeltää 72 ja seuraa 74.


title: Moustapha Sonko

text: Moustapha ”Mous” Sonko (s. 14. kesäkuuta 1972 Pariisi) on ranskalainen kilpauransa päättänyt koripalloilija.


title: Moustapha Sonko

text: Sonko pelasi urallaan Ranskan lisäksi Espanjassa. Hän voitti urallaan muun muassa Korać cupin vuonna 2001 sekä Espanjan ja Ranskan mestaruudet.


title: Moustapha Sonko

text: Ranskan miesten maajoukkueessa Sonko kuului olympiahopeaa Sydneyssä 2000 saavuttaneeseen joukkueeseen. Hän pelasi myös EM-kilpailuissa vuosina 1995 (Ranska kahdeksas), 1999 (neljäs) ja 2003 (neljäs).


title: Kari Mattila (feministi)

text: Kari Börja Evjen Mattila (o.s. Hellner, 29. tammikuuta 1933 Oslo – 28. elokuuta 2003 Helsinki) oli suomalainen feministiaktivisti.


title: Kari Mattila (feministi)

text: Kari Mattila valmistui insinööriksi Tekniska läroverketistä, minkä jälkeen hän opiskeli kieliä. Myöhemmin hän työskenteli perustamassaan Tekniikan Käännökset -nimisessä käännöstoimistossa vuoteen 1988 asti. Yritys oli aikanaan edistyksellinen toimiessaan verkostomaisesti yhdessä eri alojen asiantuntijoiden kanssa.


title: Kari Mattila (feministi)

text: Pääosan elämästään Kari Mattila asui Espoossa. Hän kuului sosiaalidemokraattiseen puolueeseen ja toimi kaupunginvaltuutettuna vuosina 1980–1984. Tuolloin Espooseen perustettiin hänen aloitteestaan naisten turvakoti. Mattila kuului myös Espoon teatterin perustajiin sekä vaikutti muun muassa Karhusaaren Sinebrychoffin huvilan säilyttämiseen ja saamiseen kulttuurikäyttöön.


title: Kari Mattila (feministi)

text: Kari Mattila vaikutti Naisasialiitto Unionissa 1970-luvun alusta aina kuolemaansa saakka vuoteen 2003. Hänet valittiin Unionin puheenjohtajaksi 1976, jolloin vuonna 1892 perustettu vanha suffragettiyhdistys alkoi uudistua ulospäin suuntautuvaksi naisten tasa-arvoa ajavaksi liikkeeksi. Taloudellinen tasa-arvo, päivähoitokysymykset, isyysloma, naisen esineellistämisen kieltäminen mainonnassa, naistutkimus, naiskiintiöt politiikkaan, synnytyskipujen lievitys, naisiin kohdistuva väkivalta ja turvakotien tarve ovat muutamia esimerkkejä teemoista, joita Unioni toi julkisuuteen vakiinnuttaen asemaansa yhteiskunnallisena vaikuttajana. Unionin näkyvä toiminta vaikutti muihin, myös poliittisten puolueiden perinteisiin naisjärjestöihin.


title: Kari Mattila (feministi)

text: Mattila oli perustamassa uusia liikkeitä, kuten Naisten Kulttuuriyhdistys ja Naisten Rakentavan Asumisen Yhdistys. Naisryhmät Pohjoismaissa ja Keski-Euroopassa olivat Mattilalle tuttuja ja kansainväliset feministiset virtaukset saavuttivat paljolti hänen ansiostaan myös Naisasialiitto Unionin. Hänen sinnikkyytensä johdosta Unioni sai järjestettäväkseen vuonna 1982 IAW:n (International Alliance of Women) kansainvälisen kongressin Helsingissä.


title: Kari Mattila (feministi)

text: Kari Mattila on toimittanut muistelmateoksen Viattomat, vallattomat ja rohkeat, joka ilmestyi 1994.


title: Kari Mattila (feministi)

text: Mattila toivoi tasa-arvotyön vahvistuvan ja kasvavan. Sitä tavoitetta hän myös itse halusi tukea perustamalla säätiön, joka itsenäisenä yhteistyökumppanina Naisasialiitto Unionin kanssa jatkaa työtä hänen hengessään.


title: Kari Mattila (feministi)

text: Kari Mattilan säätiö aloitti toimintansa vuonna 2005 tarkoituksenaan tukea feminististä ideologiaa ja pyrkiä muuttamaan niitä yhteiskunnan rakenteita, jotka ovat tasa-arvon toteutumisen esteenä. Sääntöjensä mukaisesti säätiö järjestää ja avustaa kokouksia, kursseja sekä esitelmä-, keskustelu- ja tiedotustilaisuuksia. Se voi myös tilata selvityksiä, harjoittaa julkaisutoimintaa, jakaa apurahoja ja toimia yhteistyössä muiden yhteisöjen kanssa.


title: Ture J:son Arne

text: Ture Algot Johnsson Arne (7. toukokuuta 1879 Drothem, Itä-Götanmaa – 1965) oli ruotsalainen arkeologi, joka teki alansa tutkimuksia etenkin Etu-Aasiassa ja Venäjällä. Vuosina 1909–1944 hän oli maansa valtion historiallisen museon antikvaari. Hänen olennaisimmiksi katsottavat julkaisunsa käsittelevät mm. rautakautta, Ruotsin viikinkiaikaisia suhteita idän suuntaan.


title: S/S Concordia

text: S/S Concordia oli vuonna 1885 rakennettu höyrylaiva, jonka rakennuttaja oli porilainen Ångfartygsaktiebolaget Concordia -varustamo. Sen pääomistaja puolestaan oli W. Rosenlew & Co. Ab. Myöhemmin laiva tunnettiin myös nimillä "Konkordiya" ja "Kingisepp".


title: S/S Concordia

text: Concordia oli lastilaiva, jossa oli myös kymmenen matkustajapaikkaa neljässä hytissä. Vuonna 1902 aluksen kansirakennusta laajennettiin uudella ravintolasalilla. Concordia liikennöi aluksi Porin ja Pietarin välisellä reitillä, käyden välillä myös Riiassa. Vuonna 1892 reitiksi tuli Pori–Turku–Helsinki–Pietari ja 1900-luvun alussa linjaa jatkettiin myös Ruotsin Sundsvalliin ja Söderhamniin.


title: S/S Concordia

text: Myöhemmin alus kulki vielä ainakin reitillä Sundsvall–Kaskinen–Pori–Rauma–Uusikaupunki–Turku–Pietari, kunnes se joulukuussa 1912 myytiin virolaiselle varustamolle. Tämän jälkeen alus liikennöi muun muassa Loksan ja Tallinnan välistä rahtireittiä Konkordiya-nimisenä. Vuonna 1914 se ajoi karille Neva-joella. Vuonna 1923 laiva myytiin Neuvostoliiton valtiolle, jolloin aluksen nimeksi vaihtui "Kingisepp". Laiva haaksirikkoutui ja upposi Vienanmerellä keväällä 1929.


title: Sivar Arnér

text: Ernst Nils Sivar Arnér (13. maaliskuuta 1909 Arby, Kalmarin lääni – 1997) oli ruotsalainen kirjailija, yksi maansa tuon ajan proosan kärkihahmoista. Teoksissaan Arnér usein erittelee terävästi ihmissuhteita, varsinkin avioliittoa ja rakkautta.


title: Arnstein Arneberg

text: Arnstein Arneberg (6. heinäkuuta 1882 Halden – 1961) oli norjalainen arkkitehti, jota on pidetty yhtenä ajan parhaista norjalaisarkkitehdeista. Hänen päätyönsä ovat (Magnus Poulssonin kanssa) Oslon puhelin- ja lennätintalo (1923) sekä monumentaalinen raatihuone (1950). Arnebergin muita töitä ovat mm. kansalliseen tyyliin rakennettu Eidsvoldin kansanopisto, Villa Betrell Luvialla ja Bygdøn museo.


title: Alfred Andersch

text: Alfred Andersch (4. helmikuuta 1914, München – 21. helmikuuta 1980 Berzona, Sveitsi) oli saksalainen kirjailija ja dramaturgi. Hänen teoksissaan on sekä symbolistisia että reportaasimaisia aineksia. Andersch toimi nuoriso-ohjaajana kommunistisessa puolueessa sekä teollisuuden palveluksessa. Hän oli yksi aikakauslehtien "Der Ruf" ja "Texte und Zeichen" avustajista. Hän herätti huomiota vuonna 1952 julkaisemallaan romaanilla "Die Kirschen und def Freiheit", jossa hän kuvaa kokemuksiaan toisesta maailmansodasta ja rintamakarkuruutta. Teoksessa "Wanderungen im Norden" hän kuvaa kokemuksiaan matkoillaan Skandinaviassa. Anderschin romaanit "Unelma Sansibarista" (1958, suom. 1958) ja "Punatukkainen" (1960, suom. 1962) ovat saaneet suosiota muissakin maissa kuin Saksassa.


title: Stefan Andres

text: Stefan Andres (26. kesäkuuta 1906 Trittenheim-Dhrönchen, Saksa – 29. kesäkuuta 1970 Rooma, Italia) oli saksalainen kirjailija. Andresin teosten aiheina ovat mm. elämänilon ja uskonnollisten ikuisuuskysymysten väliset ongelmat. Hänen teoksiaan ovat ainakin pienoisromaani "Wir sind Utopia" (1943), "Der Mann von Asteri" (1939), "Die Sintflut" (1949–1959) ja "Der Knabe im Brunnen" (1953).


title: Valeri

text: Valeri () on varsinkin Venäjällä yleinen miehen etunimi. Nimi on lyhentynyt muoto latinalaisesta nimestä Valerius, joka esiintyi roomalaisaikana myös pidemmässä muodossa keisarin nimenä Valerianus. Nimi johtuu latinan verbistä "valere", joka merkitsee "olla terve, voimakas; voida hyvin". Nimen ovat tehneet suosituksi Valeri-nimiset pyhimykset, joita on yhdeksän. Valeri esiintyy myös sukunimenä.


title: Valeri

text: Suomessa nimi Valeri on Väestörekisterikeskuksen tietojen mukaan annettu vuoden 2016 loppuun mennessä 836 miehelle ja muutamalle naiselle.


title: Zootropolis – eläinten kaupunki

text: Zootropolis – eläinten kaupunki () on vuonna 2016 ensi-iltansa saanut Disneyn animaatioelokuva, jonka ovat ohjanneet Byron Howard ja Rich Moore. Elokuva kertoo Zootropoliksen ensimmäisestä jäniskonstaapelista Judy Hoppsista, joka tarvitsee apua Nick Wilde -nimiseltä ketulta ratkaistakseen katoamistapauksen 48 tunnissa. Elokuvan alkuperäisversion äänirooleissa ovat Ginnifer Goodwin, Jason Bateman, Idris Elba, Jenny Slate, Nate Torrence, Bonnie Hunt, Don Lake, Tommy Chong, J. K. Simmons, Octavia Spencer, Alan Tudyk ja Shakira.


title: Zootropolis – eläinten kaupunki

text: Elokuva oli sekä arvostelu- että lipputulomenestys tuottaen maailmanlaajuisesti yli miljardi dollaria. Elokuva palkittiin parhaan animaation Oscarilla.


title: Zootropolis – eläinten kaupunki

text: Syrjäisessä Kaninkolossa asuvan jäniksen, Judy Hoppsin, haave poliisiurasta suurkaupungissa nimeltä Zootropolis toteutuu. Vaikka hän on poliisiakatemiassa luokkansa priimus, poliisilaitoksella hänen uusi päällikkönsä Bogo laittaa hänet jakamaan sakkoja, koska epäilee hänen jäniksenä pystyvän mihinkään. Judy tekee silti parhaansa, mutta joutuu ketun nimeltä Nick Wilde huijaamaksi.


title: Zootropolis – eläinten kaupunki

text: Seuraavana päivänä Judy jättää sakkojen jakamisen yrittäessään pidättää Duke Weaseltonin, joka varasti läheisestä kaupasta laukullisen Midnicampum holicithias –nimisiä krookuksia. Bogo nuhtelee häntä vastuuttomasta käytöksestä, mutta rouva Otterton keskeyttää heidät tullessaan Bogon toimistoon anellen apua kadonneen aviomiehensä löytämiseen. Kun Judy ottaa sympatiasta tehtävän vastaan ja saa apulaispormestari Dawn Bellwetherin hyväksynnän, Bogo antaa hänelle 48 tuntia aikaa löytää herra Otterton tai hän joutuu lopettamaan työnsä.


title: Zootropolis – eläinten kaupunki

text: Judy kiristää Nick Wilden auttamaan itseään äänittämällä tämän tunnustuksen veronkierron harjoittamisesta. He jäljittävät Ottertonin limusiiniin, jonka omistaa pahamaineinen rikollispomo Mr. Big. Tämä paljastaa heille Ottertonin ”villiintyneen” – muuttuneen siis takaisin alkukantaiseksi villiksi – ja hyökänneen hänen autonkuljettajansa Manchasin kimppuun. Judy ja Nick lähtevät tapaamaan Manchasia, joka lyhyen keskustelun jälkeen muuttuu yhtäkkiä villiksi ja alkaa jahdata kaksikkoa. Judy pelastaa Nickin lukitsemalla Manchasin käsiraudoilla tolppaan ja kutsuu Zootropoliksen poliisin avuksi, mutta kun he saapuvat, on Manchas kadonnut. Bogo vaatii Judya pitämään lupauksensa työnsä lopettamisesta, mutta Nick muistuttaa, että Judylla on sopimuksen mukaan vielä 10 tuntia aikaa.


title: Zootropolis – eläinten kaupunki

text: Kaupungintalolla Bellwether auttaa Judya ja Nickiä pääsemään käsiksi kaupungin valvontakameroihin. Niiden kautta he saavat selville, että Manchasin kidnappasivat sudet, joiden Judy olettaa olevan Manchasin mainitsemia ”yöulvojia”. He lähtevät etsimään häntä ja löytävät samasta paikasta kaikki lähiaikoina kadonneet petoeläimet, joita pormestari Leodore Lionheart piilottelee yrittäen saada selville syyn näiden villiintyneeseen käytökseen. Lionheart ja hänen työkumppaninsa pidätetään ja Bellwetheristä tulee uusi pormestari.


title: Zootropolis – eläinten kaupunki

text: Judy saa paljon mainetta ratkaistuaan tapauksen. Hän myös ystävystyy Nickin kanssa ja pyytää tätä liittymään Zootropoliksen poliisiin hänen työparinaan. Hän kuitenkin järkyttää Nickiä väittäessään lehdistötilaisuudessa, että kaikki petoeläimet ovat biologialtaan alttiita villiintymiseen ja aiheuttaa samalla kommenteillaan jännitettä kaupungin peto- ja saaliseläinten välille. Syyllisyyden vaivaama Judy lopulta lopettaa työnsä.


title: Zootropolis – eläinten kaupunki

text: Kaninkolossa Judy saa tietää, että yöulvojat ovat itse asiassa myrkkykukkia, joilla on nisäkkäisiin psykoaktiivisia vaikutuksia. Palattuaan Zootropolikseen ja sovittuaan riitansa Nickin kanssa, kaksikko etsii käsiinsä Weaseltonin, joka kertoo heille, että pässi nimeltä Doug käski häntä varastamaan krookukset. He löytävät Dougin salaisesta laboratoriosta, joka on hylätyllä metroasemalla ja todistavat tämän tekevän yöulvojista samaa huumausainetta, jota hän on ampunut uhreihinsa.


title: Zootropolis – eläinten kaupunki

text: Judy ja Nick onnistuvat saamaan seerumia todisteeksi, mutta ennen kuin he pääsevät poliisiasemalle, he törmäävät Bellwetheriin Luonnonhistoriallisessa museossa ja saavat selville tämän olevan koko petojenvastaisen salaliiton takana. Judy ja Nick jäävät loukkuun Nickin kieltäytyessä jättämään haavoittunutta Judya. Bellwether ampuu Nickiä seerumikuulalla saadakseen hänet tappamaan Judyn ja soittaa poliisin apuun, mutta yritys epäonnistuu kun käy ilmi, että Nick ja Judy olivat vaihtaneet Bellwetherin aseen myrkkykuulat mustikoihin. Raivostunut Bellwether uhkaa lavastaa heidät syyllisiksi hyökkäyksiin, mutta Judy paljastaa nauhoittaneensa tämän rikostunnustuksen. Bogo ja muut poliisit saapuvat ja Bellwether pidätetään.


title: Zootropolis – eläinten kaupunki

text: Lionheart kiistää julkisesti tietäneensä Bellwetherin juonesta ja toteaa vanginneensa villit petoeläimet ”tarkoitus pyhittää keinot” –meiningillä. Koska syy epidemiaan on vihdoin saatu selville, villiintyneet eläimet pystytään parantamaan ja Judy ottaa takaisin poliisin työnsä. Nick valmistuu poliisiakatemiasta koko kaupungin ensimmäisenä kettukonstaapelina ja pestautuu Judyn työpariksi.


title: Zootropolis – eläinten kaupunki

text:
Elokuvan lopuksi kaikki hahmot nähdään tanssimassa poptähti Gazellen konsertissa.
Muissa rooleissa: Seera Alexander, Tommi Bäckman, Juhana Vaittinen, Iris Kovalainen, Sari Seppälä, Kari Tamminen, Mika Laine, Sakari Rautiainen ja Tommi Mäkeläinen.


title: Zootropolis – eläinten kaupunki

text: Suomenkielisen dialogin on ohjannut Antti L. J. Pääkkönen


title: Zootropolis – eläinten kaupunki

text: Elokuva on saanut erinomaisen vastaanoton kriitikoilta. Arvosteluja keräävän Rotten Tomatoes -sivuston mukaan 98 prosenttia kriitikoista on antanut elokuvalle myönteisen arvosanan keskiarvolla 8.1/10. Tulos perustuu 220 arvioon. Metacriticissä elokuvalla on 78 pistettä 100:sta.


title: Zootropolis – eläinten kaupunki

text: Episodi-lehden Jussi Huhtala antoi elokuvalle täydet viisi tähteä ja kirjoittaa arvostelussaan: "Parasta Zootropolisissa on sen hienovaraisesti välittyvä sanoma. Elokuvassa käsitellään suvaitsevaisuutta suorastaan käänteentekevällä tavalla. Siinä paitsi puolustetaan erilaisuutta myös romutetaan perinteisiä eläinsatujen kliseitä. Lammas ei välttämättä ole pelkästään kiltti eikä laiskiainen pelkästään hidas, vaan kaikenlaisista hahmoista voi löytyä monenlaisia ominaisuuksia. Se on Zootropolisin paras oivallus." Helsingin Sanomien Anne Möttölä antoi elokuvalle kolme tähteä viidestä ja kirjoittaa arvostelussaan: "Disney-klassikoksi "Zootropolis – eläinten kaupungista" tuskin on, mutta vahva ja ajankohtainen sanoma reiluudesta ja tasa-arvoisista mahdollisuuksista sekä ponteva päähenkilö tekevät siitä antoisan katsoa."


title: Paul Feig

text: Paul Samuel Feig (s. 17. syyskuuta 1962 Mount Clemens, Michigan, Yhdysvallat) on yhdysvaltalainen elokuva- ja televisio-ohjaaja, käsikirjoittaja ja näyttelijä.


title: Paul Feig

text: Hänen tunnetuin ohjauksensa on vuoden 2011 elokuva "Morsiusneidot", jonka pääosissa ovat Kristen Wiig ja Melissa McCarthy. Feig ohjasi myös toimintakomediat "The Heat" (2013) jonka pääosissa ovat McCarthy ja Sandra Bullock, sekä "Spy – vakoojan asussa" (2015) jonka pääosissa ovat McCarthy, Jason Statham ja Jude Law.


title: Paul Feig

text: Feig on luonut televisiosarjan "Freaks and Geeks" (1999-2000). Hän on ohjannut useiden televisiosarjojen jaksoja, joihin lukeutuvat esimerkiksi "Sukuvika", "Konttori" ja "Nurse Jackie".


title: Johanna Hellsten

text: Johanna Hellsten (s. 5. huhtikuuta 1981) on suomalainen uransa päättänyt salibandyn pelaaja. Hänen pelipaikkansa oli puolustaja.


title: Johanna Hellsten

text: Hellsten voitti kaudella 2000–2001 I divisioonan itälohkon pistepörssin Imatran Voimassa ja siirtyi sitten lappeenrantalaiseen NST:hen, jonka kanssa hän nousi kauden 2001–2002 päätteeksi Salibandyliigaan. Hellsten pelasi Salibandyliigan runkosarjassa 179 ottelua pistein 48 + 43 = 91 ja pudotuspeleissä 61 ottelua pistein 9 + 14 = 23. Hänen joukkueensa liigassa NST:n (2002–2004) lisäksi olivat Tapanilan Erä III (2004–2008, 2011–2012) ja Tikkurilan Tiikerit (2008–2011). Erä III:n kanssa hän saavutti SM-kultaa kaudella 2006–2007 ja SM-hopeaa kaudella 2004–2005.


title: Johanna Hellsten

text: Suomen maajoukkueessa Hellsten pelasi 34 ottelua pistein 2 + 4 = 6. Otteluista neljä oli MM-kilpailuissa. Noissa vuoden 2005 kilpailuissa Suomi saavutti hopeaa.


title: Johanna Hellsten

text: Hellsten pelasi juniorina myös jalkapalloa Joutsenon Kullervossa. Hän voitti Kultsun C-tyttöjen kanssa aluemestaruuden vuonna 1995.


title: Inka Lampinen

text: Inka Lampinen (s. 17. heinäkuuta 1990) on suomalainen salibandyn pelaaja. Hän pelaa puolustajana lappeenrantalaisessa NST:ssä.


title: Inka Lampinen

text: Lampisen kasvattajaseura on Joutsenon Kataja. Kaudesta 2007–2008 alkaen hän on pelannut Salibandyliigaa NST:ssä. Kausi 2014–2015 mukaan lukien hän on pelannut Salibandyliigan runkosarjassa 128 ottelua pistein 12 + 37 = 49 ja pudotuspeleissä 54 ottelua pistein 6 + 11 = 17. Hän on saavuttanut NST:n kanssa SM-hopeaa kaudella 2010–2011 ja viidesti SM-pronssia kausina 2007–2008, 2008–2009, 2009–2010, 2011–2012 ja 2014–2015.


title: Inka Lampinen

text: Suomen maajoukkueessa Lampinen on pelannut neljä ottelua pistein 1 + 0 = 1.


title: Webinaari

text: Webinaari eli verkkoseminaari on internetin välityksellä toteutettu virtuaalinen tapahtuma, johon sekä esiintyjät että yleisö osallistuvat omalta päätelaitteeltaan maantieteellisestä sijainnista riippumatta.


title: Webinaari

text: Webinaaria voidaan hyödyntää etä- tai verkko-opetuksessa järjestämällä luentoja ja koulutuksia. Webinaarina voi toteuttaa myös erilaisia tiedotustilaisuuksia ja markkinointitapahtumia, esimerkiksi tuotelanseerauksia.


title: Webinaari

text: Selvin ero videoneuvotteluihin on se, että webinaarit toteutetaan www-selaimella käytettävillä verkkosovelluksilla tai tietokoneelle/mobiililaitteelle asennettavilla ohjelmilla. Webinaarien järjestämiseen käytettyjä sovelluksia ovat esimerkiksi Citrix GoToWebinar, Adobe Connect, WebEx, WebinarJam Studio, Striimari, Bambuser, Appear.in, Skype ja Microsoft Lync (uudelta nimeltään Skype for Business).


title: Webinaari

text: Webinaari on lähtökohtaisesti virtuaalinen tapahtuma, johon ei osallistu fyysisesti läsnä olevaa yleisöä. Webinaaritekniikan avulla voidaan kuitenkin välittää sisältöä myös fyysisestä tapahtumasta, jolloin osa tapahtuman yleisöstä on samassa tilassa esiintyjän kanssa, osa seuraa tapahtumaa liittymällä webinaarilähetykseen.


title: Webinaari

text: Webinaarilähetys voi siis toteutua kahdesta erilaisesta lähtökohdasta:


title: Webinaari

text: Ensimmäisessä mallissa esiintyjät ja osallistujat ovat yhtä aikaa etäyhteydessä toisiinsa omilta tietokoneiltaan. Webinaarissa kaikkien näytöillä on pääpiirteissään sama näkymä; esimerkiksi esiintyjän diat, esiintyjän kasvot tai näiden yhdistelmä. Videokameran käyttö webinaarissa ei ole välttämätöntä, sillä usein webinaarin viestinnälliset tavoitteet saavutetaan hyvän suullisen esityksen ja sitä tukevan esitysmateriaalin avulla.


title: Webinaari

text: Webinaarin vuorovaikutteisuus voi perustua etäosallistujien ääneen esittämiin kysymyksiin, mutta kysymyksiä voi esittää myös chattiruudulla, jolloin esiintyjä vastaa niihin joko suullisesti tai kirjoittamalla. Tämän lisäksi webinaareissa voidaan kommunikoida erilaisten äänestysten muodossa, jolloin kuulijoiden mielipidettä voidaan kysyä livetilanteessa.


title: Webinaari

text: Webinaarit voidaan tallentaa videolle myöhempää katselua varten, joten webinaarit tavoittavat yleisöä myös niiden toteutusajankohdan jälkeen. Eräissä webinaariohjelmistoissa voidaan myös indeksoida esityksen runko, jolloin jälkikäteen kuulija voi hyppiä eri osioiden välissä.


title: Nathalie Lahdenmäki

text: Nathalie Frédérique Lahdenmäki (s. 1974) on suomalais-ranskalainen keramiikkataiteilija, tutkija ja opettaja.


title: Nathalie Lahdenmäki

text: Lahdenmäki valmistui keraamikoksi Taideteollisen korkeakoulun keramiikka- ja lasisuunnittelun osastolta vuonna 1999. Opintojensa yhteydessä hän toimi freesuunnittelijana Designor Oy:n Iittalan lasitehtaalla vuonna 1997 ja Designor Oy:n Arabian keramiikkatehtaalla harjoittelijana vuonna 1998.


title: Nathalie Lahdenmäki

text: Opintojensa jälkeen Lahdenmäki toimi suunnittelijana Arabian keramiikkatehtaalla ja Iittalan lasitehtaalla. Tunnetuimpia teollisesti valmistettuja esineitä ovat keramiikasta valmistetut Piste -koriste-esinesarja (Arabia, 1999) ja lasista valmistetut Natal-maljakot (Iittala, 1997). Vuodesta 2004 Lahdenmäellä on ollut oma työpaja Studio Nathalie Lahdenmäki. Hänen uniikkitöilleen on ominaista hienostunut ja herkkä ote. Lahdenmäellä on ollut vuodesta 1997 tasaisesti sekä yksityis- että ryhmänäyttelyitä Suomessa ja ulkomailla. Hän on ollut kutsuttuna vierailevana taiteilijana vuonna 2005 The Shigaraki Ceramic Cultural Park, Shigaraki, Japaniin. Lahdenmäki kuuluu myös jäsenenä arvostettuun IAC:hen (International Academy of Ceramics, Geneva). Lahdenmäki on lehtori Aalto-yliopiston taiteen, muotoilun ja arkkitehtuurin korkeakoulussa.


title: Anni-Maija Seppänen

text: Anni-Maija Seppänen (s. 6. joulukuuta 1990) on suomalainen salibandyn pelaaja. Hän pelaa maalivahtina ja edusti viimeksi lappeenrantalaista NST:tä.


title: Anni-Maija Seppänen

text: Seppäsen kasvattajaseura on Joutsenon Kataja. Kaudesta 2007–2008 alkaen hän pelasi Salibandyliigaa NST:ssä. Kausi 2014–2015 mukaan lukien hän on pelannut Salibandyliigan runkosarjassa 139 ottelua pistein 0 + 1 = 1 ja pudotuspeleissä 50 ottelua. Hän on saavuttanut NST:n kanssa SM-hopeaa kaudella 2010–2011 ja viidesti SM-pronssia kausina 2007–2008, 2008–2009, 2009–2010, 2011–2012 ja 2014–2015.


title: Anni-Maija Seppänen

text: Suomen maajoukkueessa Seppänen on pelannut 16 ottelua. Otteluista kuusi oli MM-kilpailuissa. Noissa vuoden 2009 kilpailuissa Suomi saavutti pronssia.


title: Garm (täsmennyssivu)

text: Garm voi tarkoittaa ainakin seuraavia:


Leisure Suit Larry III: Passionate Patti in Pursuit of the Pulsating Pectorals on kolmas peli "Leisure Suit Larry" -pelisarjassa jonka on julkaissut Sierra Entertainment. Peli on julkaistu DOS, Atari ST ja Amiga -järjestelmille. Pelimoottorina on Sierra's Creative Interpreter (SCI0), joka mahdollistaa samanlaisen grafiikan kuin pelin edellinen versio ja MIDI-musiikin.


title: Leisure Suit Larry III: Passionate Patti in Pursuit of the Pulsating Pectorals

text: Tapahtumat sijoittuvat Nontoonyt Islandille, trooppiselle saarelle edellisestä pelistä joka on myöhemmin muuttunut lomakohteeksi. Kuten pelissä "Leisure Suit Larry in the Land of the Lounge Lizards", myös tällä saarella on useita tutkittavia alueita. The controls feature a mouse-based interface and a text parser for directing Larry's actions.


text: Lomakohteessa on Larryn potentiaalisia seksikumppaneita ja aina pelaajan kommunikoidessa heidän kanssaan, näytetään heidän kasvonsa yksityiskohtaisesti kuten aikaisemmissa sarjan peleissä. Larry yrittää saada naisia itselleen antamalla jokaiselle naiselle lahjoja, mutta niiden hankkiminen ei maksa mitään kuten ensimmäisessä "Leisure Suit Larryssä".


text: "Leisure Suit Larry III" -pelissä on toinen ohjattava pelihahmo, nainen nimeltä Passionate Patti, jota pelaaja ohjaa pelin loppuvaiheissa. Pattin osuus pelissä on samantapainen kuin Larrynkin kuolinkohtauksineen.


text: Tarina alkaa vuosia tapahtumien jälkeen "Leisure Suit Larry Goes Looking for Love (in Several Wrong Places)" -pelissä. Saatuaan voiton hullusta tiedemiehestä Dr. Nonookeesta, on trooppinen Nontoonyt-saari muuttunut Honolulua muistuttavaksi lomakohteeksi. Larry on saanut hyväpalkkaisen työn Natives Incissä ja asuu yleellisessä talossa vaimonsa Kalalaun kanssa (heimopäällikön tytär edellisessä pelissä). Larryn senhetkinen pomo on Kalalaun isä (nykyinen kehityspäällikkö, joka muutti nimensä Chief Keneewauwausta Chairman Kennethiksi). Vuosien avio-onnen jälkeen, Larry avioliitto loppuu äkillisesti, kun Kalalau jättää hänet toisen naisen takia ja kohta hän myös jää työttömäksi. Näiden uutisten saattelemana, Larry astelee puhelinkoppiin (kuten Teräsmies) ja vaihtaa hawijipaitansa omaan valkoiseen pukuunsa.


text: Naispuolisiin hahmoihin kuuluu Tawni, yläosaton auringonottaja joka on kiinnostuneempi matkamuistoista kuin hommailusta Larryn kanssa; Cherri Tart, kasinolla esiintyvä tanssityttö; Suzi, lesbo lakinainen yrityksestä "Dewey, Cheatem & Howe" joka auttaa Larry eroprosessissa; Bambi, aerobicohjaaja; ja Passionate Patti, jazzpianisti hotellissa (joka esiintyi edellisessä pelissä nimellä Polyester Patty). Larryn yritykset vietellä nämä naiset, ovat tyypilliseen Larryn tapaan tuomittuja epäonnistumaan, kunnes hän tapaa Pattin, jonka hän pystyy saamaan jos kerää oikeat esineet ja tekee oikeat toiminnot muiden naisten kanssa.


text: Lopulta, Larry ja Patti viettävät yön yhdessä, mutta intohimoisen rakastelukierroksen jälkeen Larry kuulee Pattin mumisevan aikaisemman partnerinsa nimeä (kenet hän aikoo jättää) mennessään nukkumaan. Alakuloisena Larry jättää uuden rakastettunsa ja eksyy viidakon syövereihin. Tässä vaiheessa, pelihahmon näkökulmat vaihtuvat. Pelaaja ohjaa nyt Pattia, jonka täytyy selvitä vaikeassa maastossa ja viidakossa löytääkseen Larryn ja selvittääkseen väärinkäsityksen.


text: Loppukohtauksessa Larry ja Patti joutuvat lesbojen kannibaalien vangiksi. Paetakseen tilanteesta, pariskunta pakenee käyttäen "maagista kynää" vain päätyäkseen Sierran Coarsegoldin Kalifornian pääkonttoriin, mistä heidän täytyy selvitä erilaisista tilanteista muista Sierran peleistä, kuten "Police Quest" and "Space Quest II" -peleistä. Lopulta he tapaavat Roberta Williamsin ohjaamassa prinsessa Rosellaa kohtauksessa "King's Quest IV" -pelissä ja Larrylle tarjotaan työtä Sierrassa.


text: "Leisure Suit Larry III" -pelissä Sierra päätti palata takaisin juurilleen pelisarjassa ja tuoda peliin aikuisviihdekohtauksia, jotka puuttuivat lähes täysin aikaisemmasta "Leisure Suit Larry Goes Looking for Love (In Several Wrong Places)" -pelistä. Pelihahmojen tyyli on hieman sarjakuvamaisempi ja liioiteltu aikaisempaan peliin verrattuna, missä pyrittiin realistisempaan tyyliin. Pelimanuaali joka tuli pelin mukana, muistuttaa sisällöltään turistiopasta useilla "mainoksilla", jotka toimivat kopiosuojauskoodeina pelissä.


text: Kuten ensimmäisessä sarjan pelissä ("Leisure Suit Larry in the Land of the Lounge Lizards"), myös kolmas peli alkaa erilaisilla kysymyksillä, joihin pelisuunnittelijat ajattelivat vain aikuisten osaavan vastata. Kuten aikaisemminkin, kysymykset pystyy ohittamaan Ctrl-Alt-X näppäinyhdistelmällä. Oikein vastattujen kysymysten määrä määrittelee pelin likaisuusasteen ("Filth Level") asteikolla 1-5. Alin taso (Mother Goose) estää pelaajaa näkemästä mitään seksuaalisesti kiihottavia kohtauksia, mutta korkein taso (Totally Raunchiest) näyttää pelaajalle kaikki nakukohtaukset. Vaikka pelissä on useita nakukohtauksia, ei mitään Larryn kokemuksia näytetä yksityiskohtaisesti. Pelin likaisuusaste myös määrittelee pelissä oletuksena käytetyn voimalauseen (vaikka pelaaja voi myös itse määritellä pelin asetuksista haluamansa lauseen).


text: Pelin loppukohtauksissa, joihin kuuluu rämpiminen Sierran toimistojen läpi, kuuluu monia itsestään tietoisia vitsejä jotka ovat vallitsevia Sierran peleissä. Lopussa Larry keskeyttää Sierran ohjelmoijan Roberta Williamsin hänen ollessaan "ohjaamassa" jaksoa "Kings Quest IV" -pelissä. Williams itse esiintyi "Softporn Adventure" -pelipaketin kansikuvassa, joka oli vuonna 1981 Apple II -koneelle tehty tekstiseikkailu mikä toimi perustana alkuperäisele "Leisure Suit Larrylle".


title: Hankalaa olla jumala (vuoden 2013 elokuva)

text: Hankalaa olla jumala (myös "Vaikeaa olla jumala", ven. "Трудно быть богом, Trudno byt bogom)" on vuonna 2013 Rooman elokuvafestivaalilla ensi-iltansa saanut venäläinen elokuva, jonka on ohjannut Aleksei German. Elokuva on hänen visionsa Arkadi ja Boris Strugatskin samannimisestä kirjasta, joka ilmestyi vuonna 1964. Elokuvaa tehtiin vuodet 2000–2013 ja sen ensi-ilta oli 9 kuukautta ohjaajan menehtymisen jälkeen marraskuussa 2013. Alun perin elokuva oli tarkoitus kuvata vuonna 1968, mutta silloisten Tšekkoslovakian tapahtumien vuoksi elokuvan käsikirjoitus hylättiin.


text: Päähenkilö Don Rumata (Maassa nimeltään Anton) on tutkimassa vierasta Arkanar-nimistä planeettaa, jossa ihmiset tai ihmisen näköiset henkilöt elävät keskiaikaisessa maailmassa. Sen maailmaa hallitsee Don Reba, joka vainoaa ainakin älymystöä ja kirjanoppineita. Asukkaat elävät keskellä lokaa ja ihmisten tappaminen ja kiduttaminen on arkipäivää. Don Rumata on asunut jo 20 vuotta planeetalla, mutta ei ole tottunut siihen. Hän on muita asukkaita taitavampi niin miekan käytössä kuin tietoasioissa, siksi paikalliset pitävät häntä puolijumalana ja kunnioittavat häntä.


text: Don Rumatan tarkoitus on keksiä keino, jonka avulla hän muiden Maan lähettiläiden kanssa pystyisi auttamaan Arkanarin asukkaita, mutta tehtävä on mahdoton: asukkaiden on ensin itse ymmärrettävä, ettei tällaista ihmisten teurastamista saa jatkaa, vaan asukkaiden tulee oppia humaaniuteen. Sivustakatsojarooli on lopulta vaikea, ja Don Rumata sortuu itsekin sekaantumaan paikan tapahtumiin. Elokuvassa myös musiikilla on oma tehtävänsä. Don Rumata soittaa pitkin elokuvaa torvea ja elokuvan lopussa silloin, kun toivoa ei enää tunnu olevan, myös paikallinen poika soittaa omatekoista torvea. Olisiko siinä toivoa siitä, että taide voittaa kaiken ja tuo rauhan tällaiseenkin jumalan hylkäämään kolkkaan. Tosin juonesta saa paremmin kiinni, jos on etukäteen tutustunut Strugatskin veljesten alkuperäisteokseen. German tosin tulkitsee teeman hyvin omintakeisesti.


text: Toisin kuin kirjassa, Germanin elokuvassa ei ole pakotietä tältä planeetalta, mikä lisää toivottomuutta entisestään. Elokuva herättää kysymyksen: voiko ihmistä muuttaa, jos ei hän itse sitä tahdo. Mitä auttaa se, että autetaan sorrettuja heikkoja, kun heidän joukostaan löytyvät taas vahvemmat, jotka sortavat heikompia? Tilanne aina vain jatkuu. Muutoksen on tultava sisältäpäin ja siihen täytyy ”kypsyä”. Rumatan tarkoitus oli opettaa kansalle, että työstä ja tiedosta tulisi elämän sisältö. Rumata ei lähtenyt arvostelemaan julmuuksia tekeviä, hän sanoi: ”he eivät tiedä, mitä tekevät!” Myöhemmin hän myös totesi: ”Sydämeni on täynnä sääliä.”


text: Kuvaukset kestivät kuusi vuotta (2000-2006), ja elokuvan jälkikäsittely seitsemän vuotta lisää. German oli kuulu siitä, että hän saattoi kuvata yhtä kohtausta kokonaisen päivän ja joukkokohtauksen kuvaaminen saattoi seistä useita päiviä kun ohjaaja suunnitteli sen toteutusta. Pääroolin esittäjä Leonid Jarmolnikin mukaan Germania kunnioitettiin ja jopa pelättiin kuvauksissa. Germanin lisäksi kuvauksissa tärkeä rooli oli myös hänen vaimollaan Svetlana Karmalitalla, joka osallistui myös käsikirjoituksen laatimiseen. Karmalitan mukaan elokuva ei ole allegoria Venäjän historiasta. Ohjaajan kuoltua helmikuussa 2013 enää äänen jälkikäsittely oli kesken. Sen saattoi loppuun hänen poikansa, Aleksei German jr.


text: Elokuvaa voidaan pitää dystooppisena. Sen tapahtumat sijoittuvat kuvitellulle planeetalle, joka elää keskiaikaa. Maan ajanlaskussa tapahtumat ovat kuitenkin todennäköisesti tulevaisuudessa. Elokuvan groteskisti kuvattu kurjuus ja epäinhimillisyys varoittavat katsojaa olemasta julma ja palvomasta ajattelematta tyrannia. Elokuva havainnollistaa liiankin raa’asti, mihin ihmisten raakuus voi pahimmillaan johtaa. Lisäksi siinä näytetään, miten voi käydä, jos tieteen edustajia ja oppineita, kuten historioitsijoita ja lääkäreitä, vainotaan: kehitys pysähtyy eikä toivoa paremmasta ole. Toisaalta ihmiskunnan historiasta löytyy useita esimerkkejä, joiden raakuus voi vetää vertoja elokuvan tapahtumille.


text: Pelolla hallitseminen ei ole uusi asia, mutta sen osoittaminen näin raa’asti kuin Aleksei German tekee, on ehkä harvinaista. Toisaalta myös Strugatskien kirjassa viitataan raakuuteen. Elokuvan luokittamista dystooppiseksi puoltaa myös se, että kuvattu kansa elää omalla planeetallaan, josta ei pääse pakoon. Nekin, jotka yrittävät paeta vainoja, jäävät loppujen lopuksi kiinni ja heidän käy huonosti. Päähenkilö on sivustakatsojan asemassa. Hän tietää, että on olemassa myös parempi maailma ja pohtii, miten asukkaita voisi auttaa. On kuitenkin vaikea leikkiä jumalaa, etenkin jos jumalalta odotetaan apua.


text: Dystopialla tarkoitetaan pahaa paikkaa ja Arkanar-planeetta jos mikään on suora kuvaus sellaisesta. Ei ole ketään, jonka olisi hyvä olla sillä planeetalla ja joka ei potisi pelkoa. Kaikki ovat tavalla tai toisella kärsineen ja loukatun näköisiä: joiltakin puuttuu kehon osia, osalla on kidutusjälkiä. Strugatskien kirjassa Don Rumata kysyy isä Gurilta, onko don Reba pelotellut tätä ja Gur vastaa: ”Pelotellut? Oletteko koskaan joutunut polttamaan omia lapsianne? Mitä te tiedätte pelosta jalo don...?” Keskiaikaiseen tapaan kiduttamalla ihmiset saadaan tunnustamaan ihan mitä vain ja tappamalla pelotellaan loput.


text: Dystooppisiin piirteisiin kuuluu myös toisten kavaltaminen ja siitä on useita esimerkkejä elokuvassa. Samoin kaikkien nähden esiintyminen on tavallista. Välillä tuntuu, että minkäänlaista häveliäisyyttä ei tässä maassa tunneta, mitään ei salailla.


text: Elokuvan vastaanotto on ollut vaihteleva. Moni kriitikko on ylistänyt sitä, mutta yleisön suosikiksi elokuva ei ole yltänyt. Siinä ei ole mitään viihdyttävää ja se on vaikeatajuinen. Lisäksi pelkän elokuvan katseluun tarvinnee tuntea Strugatskien kirja. Ylen sivujen arvostelussa Heikki Heiskanen perehdyttää lukijaa elokuvan taustatekijöihin ja haastattelee Germanin vaimoa Svetlanaa Karmalitaa. Elokuvan kuvamaailmaa verrataan Hieronymus Boschin kuvataiteeseen.


text: V.S. Luoma-aho kutsuu Germanin elokuvaa 2010-luvun ensimmäiseksi järkäleeksi ja kehuu sen audiovisuaalista toteutusta.


text: Germanin vaimo selittää haastattelussa, miksi German piti niin paljon mustavalkoisista elokuvista. ”Vaikka olin vuorokaudet läpeensä Aleksein kanssa en pystynyt ymmärtämään mitä hänen päässään liikkui. Tiedän kuitenkin tasan tarkkaan, miksi hän teki elokuvasta mustavalkoisen. Hänen mielestään mykkäelokuva ei vielä ollut saavuttanut kaikkia mahdollisuuksiaan silloin kun ääni tuli elokuviin ja teki lopun mykkäelokuvista. Samoin värielokuvat lopettivat mustavalkoisen elokuvan kehityksen, joka ei niin ikään päässyt täysiin oikeuksiinsa. Sen lisäksi hän ajatteli, että katsoessaan mustavalkoista elokuvaa katsoja pystyy kuvittelemaan, miltä se mahtaisi näyttää väreissä.” Elokuvan mustavalkoisuus luo etäisyyttä nykyaikaan sekä hieman pehmentää kuvissa näkyvää saastetta ja raakuutta.


title: Jalkapallon Suomen Cup 1974

text:
Jalkapallon Suomen Cup 1974 oli cupin 20. järjestämisvuosi. Kilpailuun osallistui 265 joukkuetta, joukkueet jakautuivat sarjoittain seuraavasti: Mestaruussarja 12, I divisioona 12, II divisioona 29, III divisioona 75, IV divisioona 98 ja muut 39. Ensimmäisen ja toisen sarjatason joukkueet pääsivät suoraan varsinaiselle kierrokselle.
Loppuotteluun selvisivät Lahden Reipas ja Oulun Työväen Palloilijat, ja se pelattiin Helsingin Olympiastadionilla. Ottelua seurasi 4866 maksanutta katsojaa ja sen voitti Reipas 1-0.


title: Jalkapallon Suomen Cup 1974

text: Cup-mestarit: Harri Holli, Pekka Kosonen, Mikko Kautonen, Markku Repo, Urho Partanen, Timo Kautonen, Raimo Hukka, Pertti Jantunen, Olavi Litmanen, Harri Toivanen, Seppo Nordman, Matti Sandberg ja Jorma Salonen


title: Kauniit & Uhkarohkeat

text: Kauniit & Uhkarohkeat on syksyllä 2014 perustettu suomalainen laulumelodista musiikkia esittävä popyhtye. Levy-yhtiö Warner Music solmi levytyssopimuksen yhtyeen kanssa loppuvuodesta 2015. Yhtye julkaisi ensimmäisen musiikkivideonsa "Kuningatar" helmikuussa 2016. Debyyttisingle ylitti kultalevyrajan huhtikuun puolivälissä. Toinen single "Itsensähyväksymislaulu" julkaistiin 20.4.


title: Kauniit & Uhkarohkeat

text: Yhtyeessä on hieman normaalista poiketen kaksi perkussionistia eikä lainkaan rumpalia. Yhtyeen jäsenet ovat keikkailleet yhdessä ja erikseen jo 2000-luvun puolivälistä ja soittaneet mm. Home Junior- ja Frankie Say Relax -yhtyeissä. Yhtyeen kappaleiden sovitukset tekevät Hank Solo ja Jonas W. Karlsson. Yhtye oli mukana Hank Solon elokuussa 2016 julkaistulla ”Söpö”-debyyttisinglellä.


title: Kauniit & Uhkarohkeat

text: Yhtye lopetti varsinaisen toimintansa jo vuoden 2016 lopulla, mutta julkaisi yllättäen debyyttialbuminsa "Bändinperumislevy" maaliskuussa 2018.


title: Kati Sinenmaa

text: Kati Sinenmaa (s. 1950 Laukaa) on suomalainen elämäntapa-aktivisti ja ITE-taiteilija, joka tunnetaan Pasilan kivilinnan rakentajana. Hän opiskeli 1989–1995 Helsingin yliopistossa fysiikkaa ja oli aktiivinen keskustelija varhaisissa Usenet-ryhmissä. Häntä pidettiin lahjakkaana luonnontieteissä, mutta hän keskeytti opintonsa ja jäi vuonna 1995 asunnottomaksi. Sinenmaasta on tehty vuonna 2005 dokumenttielokuva "Kosminen näytelmä".


title: Kati Sinenmaa

text: Jäätyään asunnottomaksi Kati Sinenmaa päätyi omien sanojensa mukaan sattumalta teltan kanssa Pasilaan "Puolen hehtaarin metsäksi" kutsumaansa metsikköön, kivenheiton päähän Ilmalan junaseisakkeesta. Hän ryhtyi kokoamaan alueelle kivistä linnamaista rakennelmaa, johon on vuosien saatossa rakentunut silmämääräisesti satoja tonneja painava kivirakennelma, jonka rakentaminen jatkuu edelleen. Rakennelmaa ympäröi noin 200 metriä pitkä ja 0,5-2 metriä korkea aitaus, joka muodostuu erilaisista risuista, hiekasta ja mullasta. Alueella on jopa usean tonnin painoisia kiviä aseteltuina kivilinnan rakenteisiin.


title: Kati Sinenmaa

text: Kivilinnan valmistamisessa Sinenmaalla ei ole ollut kertomansa mukaan apunaan muita työkaluja kuin lapio, rautakanki, sorkkarauta sekä lankkuja ja putken pätkiä, joiden avulla hän pystyi kaivamaan esille ja siirtelemään tonnienkin painoisia kiviä. Vuosina 1995–2008 hän myös asui linnaan rakentamassaan mökissä ympäri vuoden. Vuonna 2008 mökki paloi ja Sinenmaa joutui muuttamaan muualle.


title: Kati Sinenmaa

text: Vuonna 2016 liikennevirasto päätti aidata linnan turvallisuussyihin vedoten.


title: Au pairit

text: Au pairit on Aito Median tuottama televisiosarja, jota on esitetty vuodesta 2014 lähtien. Sarjassa seurataan au pairien elämää vieraassa maassa. Ensimmäinen kausi, "Au pairit Lontoossa", esitettiin vuonna 2014.


title: Au pairit

text: Ensimmäisellä kaudella au pairit matkustivat Lontooseen. Au paireina nähtiin 23-vuotias Anna Mattila, 19-vuotias Hilla-Maria Herttuainen, 19-vuotias Jasmiina Ronkanen sekä 20-vuotias Mira Lepistö.


title: Au pairit

text: Jaksot 1–5 julkaistiin ennakkoon Yle Areenassa perjantaina 21. helmikuuta 2014 ja jaksot 6–10 perjantaina 7. maaliskuuta 2014.


title: Au pairit

text: Toinen kausi kuvattiin Los Angelesissa. Au paireina nähtiin 18-vuotias Henna Tolppanen, 25-vuotias Judith Sibelius, 19-vuotias Janita Palo ja edelliseltä kaudelta tuttu 21-vuotias Mira Lepistö.


title: Au pairit

text: Jaksot julkaistiin Yle Areenassa 30. maaliskuuta 2015.


title: Au pairit

text: Kolmas kausi kuvattiin Australiassa, Sydneyssä. Au pairit olivat 18-vuotias Isabella Huotelin, 19-vuotias Susa Kettunen, 24-vuotias Juho Takkinen ja 20-vuotias Henrietta Kulmala.


title: Au pairit

text: Jaksot julkaistiin Yle Areenassa 9. maaliskuuta 2016.


title: Au pairit

text: Sarjan neljäs kausi sijoittui Vancouveriin, Kanadaan. Tällä kaudella mukana oli ensimmäistä kertaa viisi au pairia: 19-vuotias myös tubettajana tunnettu Mona Karttunen, 21-vuotias Vanessa Pauloff, 19-vuotias Sanna Jalonen, 19-vuotias Roni Ruotsalainen sekä 20-vuotias Johanna Korhonen. Au pairit Kanadassa -ohjelman koko kausi tuli Yle Areenaan 17. maaliskuuta 2017. Yle TV2:ssa sarja nähdään 21. maaliskuuta alkaen tiistaisin. Ohjelman kertojaäänenä kuullaan YleX:n Jenni “Jenspa” Poikelus.


title: Au pairit

text: "Au pairit"-sarjan viides kausi kuvattiin Miamissa. Tällä kaudella oli jälleen neljä au pairia: 21-vuotias Jane Hölsö, 19-vuotias Neea Autio, 18-vuotias Matleena Pulkkinen ja 20-vuotias Joona Koivisto.


title: Au pairit

text: Koko kauden jaksot julkaistiin YLE Areenaan torstaina 29. maaliskuuta 2018. Kautta pystyy myös seuraamaan torstaisin YLE TV2:selta, 29. maaliskuuta alkaen.


title: Matti Simola

text: Matti Heikki Veikko Simola (16. huhtikuuta 1926 Helsinki – 30. joulukuuta 1975) oli suomalainen koripalloilija ja koripallovalmentaja.


title: Matti Simola

text: Suurnan Poikien kasvatti Simola voitti pelaajana Suomen mestaruuden vuosina 1944, 1945, 1948 ja 1949. Valmentajana hän toimi Suomen miesten maajoukkueen päävalmentajana Helsingin kesäolympialaisissa 1952.


title: Bromitrifluoridi

text: Bromitrifluoridi (BrF) on bromin ja fluorin muodostama niin kutsuttuihin interhalogeeniyhdisteisiin kuuluva epäorgaaninen molekyyliyhdiste. Yhdistettä voidaan käyttää bromaavana ja fluoraavana reagenssina sekä eräissä tapauksissa liuottimena.


title: Bromitrifluoridi

text: Huoneenlämpötilassa bromitrifluoridi on väritöntä tai kellertävää pistävänhajuista nestettä. Kiinteänä se on punertavan keltaista. Yhdiste reagoi erittäin kiivaasti veden kanssa disproportioituen bromihapoksi, vetybromidiksi ja vetyfluoridiksi. Yhdiste johtaa hieman sähköä ja sen sähkönjohtokyky on 8·10 Ω·cm. Sähkönjohtavuus johtuu dissosioitumisesta BrF- ja BrF-ioneiksi. Bromitrifluoridi on hyvin reaktiivinen yhdiste ja reagoi esimerkiksi useiden orgaanisen yhdisteiden kanssa bromaten tai fluoraten ne. Lisäksi yhdiste liuottaa useita fluorideja muodostaen BrF-ioneja. Bromitrifluoridi on vahva hapetin.


title: Bromitrifluoridi

text: Bromitrifluoridi on myrkyllistä ja ärsyttää voimakkaasti, ihoa, silmiä ja hengitysteitä.


title: Bromitrifluoridi

text: Bromitrifluoridia voidaan valmistaa bromin ja fluorin välisellä reaktiolla 20 °C:n lämpötilassa. Tuote puhdistetaan tislaamalla.


title: Bromitrifluoridi

text: Bromitrifluoridia voidaan käyttää niin epäorgaanisten kuin orgaanisten fluoridien valmistamiseen. Se reagoi useiden halogeenialkaanien kanssa korvaten muut halogeeniatomit fluorilla. Sitä voidaan käyttää myös aromaattisten yhdisteiden bromaamiseen ja heterosyklisten yhdisteiden heteroatomien fluoraamiseen. Karbonyyliyhdisteiden kanssa se reagoi korvaten karbonyyliryhmän difluorimetaaniryhmällä.


title: Mustapää (sukunimi)

text: Mustapää on suomalainen sukunimi. Väestörekisterikeskuksen tietojen mukaan sukunimi on maaliskuuhun 2016 mennessä ollut käytössä 286 suomalaisella tai Suomessa vakituisesti asuneella ulkomaalaisella. Nykyisenä sukunimenä se on noin 140:llä.


title: Mustapää (sukunimi)

text: Nimeä tavataan kirkonkirjoissa jo 1500-luvulla, eikä sen alkuperästä ole varmuutta. Muinaisina aikoina henkilön nimi määräytyi usein henkilökohtaisten tai ulkoisten ominaisuuksien perusteella. Mustapää (saks. Schwarzkopf, ransk. Lenoir, ital. Negrelli, lat. Niger, Nigellus, Nigrinus, engl. Black, unk. Fekete, ven. Tschernischev) saattaa viitata kantavanhemman hiusten väriin. Erään nimiteorian mukaan ensimmäinen Mustapää oli meren takaa tullut kauppias.


title: Mustapää (sukunimi)

text: P. Mustapää (Pyhä Mustapää) oli Martti Haavion kirjailijanimi ja se viittasi Pyhään Mauritiukseen, jonka hahmon hän oli huomannut Mustapäiden killan ovessa Tallinnassa.


title: Numero Zeron tapaus

text: Numero Zeron tapaus ("Numero Zero") on Umberto Econ viimeinen hänen elinaikanaan julkaistu teos. Alkuteos ilmestyi tammikuussa 2015, ja Helinä Kankaan suomennoksen on WSOY julkaissut syyskuussa 2015.


title: Numero Zeron tapaus

text: Teos on satiiri italian mediamaailmasta. Sen tapahtumat sijoittuvat 1990-luvulle, aikaan jolloin sosiaalinen median valtakausi oli vielä edessä. Kirjan keskiössä ovat salaliittoteoriat. Päähenkilö, kertoja, Colonna on jättänyt opintonsa kesken ja vaihtanut lyhyin väliajoin työpaikkaa. Hänen työnantajansa on vielä ilmestymätön sanomalehti, jonka tavoitteena on luoda sensaatioita. Sen keinoja ovat valtaapitävien kiristys ja loanheitto, ja mukana ovat äärioikeistolainen salaseura, vapaamuurariloosi, CIA, terroristiryhmät. Mussolinia ei haudattukaan, vaan hänen ruumiinsa kopio. Tekeillä on ensimmäinen koenumero, numero nolla, zero, ja Colonnan on tarkoitus kirjoittaa lehden teosta kirja.


title: Numero Zeron tapaus

text: Lehden nimi on "Domani", 'Huomenna', mikä viittaa siihen ettei se käsittele päivän uutisia vaan tähtää tuleviin tarinoihin. Sen kohdeyleisö on yksinkertainen, tietämätön lukijakunta, jolle sanaristikon vihjeeksi riittää "Eevan puoliso". Vaikka kirjassa ei mainitakaan Silvio Berlusconia nimeltä, on ilmeistä että juuri hän on lehden omistajan esikuva.


title: Numero Zeron tapaus

text: Italiassa kirja nousi heti myyntilistojen kärkeen, mutta kriitikoiden näkemykset ovat enimmäkseen jokseenkin vaisuja. Tom Rachman kirjoittaa New York Timesissa, että kirja on nokkela ja älykäs, mutta siinä on myös hataria aineksia ja kummallisia harhapolkuja. Kirjoittajan innostus vie kuitenkin lukijan mukanaan.


title: Numero Zeron tapaus

text: Jukka Petäjä arvioi kirjan monella tapaa ohueksi, sivuja on liikaa ajatusleikin käsittelyyn, teos ei kirjallisesti "räjäytä pankkia, vaan saa holvissa aikaiseksi korkeintaan suutarin – – Lopputuloksena on sormiharjoituksia näppäimillä".


title: Numero Zeron tapaus

text: Täysin vastakkaista näkemystä kirjasta edustaa Kari Salminen Turun Sanomissa. Hän kysyy, pitikö itsestäänselvyydestä kirjoittaa kirja, ja vastaa, että piti: "Pieni teos tulvii loisteliaasti ilmaistuja huomioita mediasta, ihmispsyykestä, historiasta, Italiasta ja tarinoista. Kovin paljon viisasta mahtuu vaatimattomaan mittaan."


title: Kari J. Ristolainen

text: Kari Jussi Ristolainen (s. 15. syyskuuta 1953 Kokkola) on suomalainen näyttelijä.


title: Kari J. Ristolainen

text: Olli ja Helena Ristolaisen perheeseen syntynyt Kari J. Ristolainen opiskeli Suomen teatterikoulussa vuosina 1974–1978. Ammattiuransa hän aloitti Jyväskylän kaupunginteatterissa kaudella 1978–1979. Ristolaisen kiinnitys Oulun kaupunginteatteriin alkoi 1979.


title: Kari J. Ristolainen

text: Ristolainen on näytellyt paitsi puhe- myös laulurooleja, äänialaltaan hän on tenori. Hänellä on ollut roolitehtäviä muun muassa musiikkinäytelmissä "Annie Mestariampuja" (1979), "Sugar" (1988), "Can Can" (1995), "Petronella" (2006) ja "Poika Mancini" (2014).


title: Kari J. Ristolainen

text: Teatterin ohella Ristolainen on näytellyt sivuosia muutamissa televisio- ja elokuvatuotannoissa. Lisäksi hänellä on ollut joitakin radiotehtäviä.


title: Iina Salin

text: Iina Salin (s. 23. maaliskuuta 1985 Mikkeli) on suomalainen laulaja ja lauluntekijä.


title: Iina Salin

text: Hän on esiintynyt laulajana useissa eri yhtyeissä ja artistien live-kokoonpanoissa, kuten Waldo’s People, Signmark, Emma Salokoski, Katri Helena, Emma Salokoski Voices, Poppadelic, Higher Ground Vocals, Nokia House Band ja HOS Big Band.


title: Iina Salin

text: Hän on myös tasa-arvon, syrjimättömyyden ja yhteisöllisyyden arvoille perustuvan Team Haloon jäsen.


title: Iina Salin

text: Iina Salin on valmistunut musiikkipedagogiksi (AMK) Metropolia Ammattikorkeakoulusta vuonna 2012 ja työskentelee keikkailun lisäksi pop/jazz -laulunopettajana Pohjois-Helsingin Bändikoulussa. Vuosina 1994-2004 hän opiskeli musiikkia Mikkelin musiikkiopistossa pääaineinaan huilu ja pop/jazz -laulu. Ylioppilaaksi kirjoitettuaan 2004 hän lähti opiskelemaan musiikkipedagogiikkaa Joensuuhun Karelia-ammattikorkeakouluun, ja muutti Helsinkiin jatkamaan opintoja vuonna 2006.


title: Iina Salin

text: Hän esiintyi Suomen Euroviisukarsinnoissa 2008 Mikael Konttisen taustalaulajana. Kilpailukappaleena oli "Milloin". Eri kuorojen riveissä hän on osallistunut useisiin valtakunnallisiin tv-tuotantoihin, kuten Kuorosota, Nenäpäivä-show ja SuomiLOVE.


title: Iina Salin

text: Vuonna 2012 hän osallistui UMOn Kyky 2012 kilpailuun, päästen finaaliin laulamalla Aretha Franklinin tunnetuksi tekemät kappaleet "Respect" ja "Think".


title: Iina Salin

text: Vuonna 2013 hän osallistui Uuden musiikin kilpailuun kappaleellaan "Last Night".


title: Iina Salin

text: Loppuvuonna 2013 hänet nähtiin Tartu Mikkiin tv-ohjelmassa.


title: Iina Salin

text: Vuoden 2013 lopulla hänen silloinen yhtyeensä Swan Land julkaisi debyyttialbumin "Your Parade".


title: Sjung svenska folk

text: Sjung svenska folk on ruotsalaisen blueskitaristi-laulajan Rolf Wikströmin esikoisalbumi, joka julkaistiin vuonna 1975 levymerkillä Ljudspår/MNW.


title: Sjung svenska folk

text: Vuonna 2009 albumi pääsi mukaan kirjaan "Tusen svenska klassiker", johon koottiin tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.


title: Sjung svenska folk

text: Kaikki kappaleet kirjoittanut Rolf Wikström.


title: Volkswagen Polo V

text: Volkswagen Polo V (Typ 6R) on Volkswagenin Polo-mallin viides sukupolvi, jota valmistettiin vuosina 2009–2017. Se valittiin Vuoden autoksi Euroopassa 2010.


title: Volkswagen Polo V

text: Viidennen sukupolven Volkswagen Polo esiteltiin Geneven autonäyttelyssä keväällä 2009. Malli on edeltäjäänsä verrattuna 36 millimetriä pitempi, 32 millimetriä leveämpi ja 13 millimetriä matalampi. Painoa on kuitenkin saatu hieman pudotettua. Walter de’Silvan suunnittelemasta Polosta on pyritty tekemään aikaisempaa urheilullisempi. Muotoilu on melko särmikästä ja sporttista vaikutelmaa luovat viirusilmäiset etuvalot ja puskurin terävä alareuna.


title: Volkswagen Polo V

text: Vuoden 2009 Euro NCAP -kolaritestistä Polo sai tulokseksi täydet viisi tähteä.


title: Volkswagen Polo V

text: Joillain markkinoilla myytiin hatchbackien ohella myös neliovista sedania. Intiassa sedan-korinen Polo tunnettiin nimellä Volkswagen Vento, ja samaa autoa myydään myös Škoda Rapidina. Intiassa tuli vuonna 2016 myyntiin myös lyhyempi Poloon perustuva sedan-malli Volkswagen Ameo. Seuraavan Polo-sukupolven sedan-versio on nimeltään Volkswagen Virtus.


title: Volkswagen Polo V

text: Bensiinimoottoriksi Poloon oli aluksi valittavissa vapaasti hengittävät 1,2- (60/70 hv) ja 1,4-litraiset (86 hv) sekä turboahdetut 1,2 TSI (105 hv) ja 1,4 TSI (180 hv). Dieselvaihtoehdot olivat 1,2 TDI (75 hv) ja 1,6 TDI (75/90/105 hv).


title: Volkswagen Polo V

text: Poloa uudistettiin keväällä 2014. Ulkonäköpäivityksen sijasta suurimmat uudistukset kohdistuivat parempaan varusteluun ja korkeatasoisempaan viimeistelyn laatuun. Uusia varusteita olivat esimerkiksi mukautuva vakionopeudensäädin, sähköisesti säädettävä alusta ja kosketuksella toimiva multimedianäyttö. Suurimmat ja näkyvimmät ulkonäölliset muutokset olivat etu- ja takapuskureiden uudessa muotoilussa, joka kasvatti auton kokonaispituutta muutamalla sentillä.


title: Volkswagen Polo V

text: Vapaasti hengittävät 1,2- ja 1,4-litraiset bensiinimoottorit korvattiin uudella 1,0-litraisella (60/75 hv). 1,2 TSI:n teho kasvoi 110 hevosvoimaan ja sen rinnalle tuli myös 90-hevosvoimainen versio. Dieselvalikoimassa aiemmat moottorit korvasi 1,4-litrainen (75/90 hv) TDI.


title: Veikko Ilmasti

text: Veikko Ilmasti (s. 1928) on suomalainen keksijä ja yrittäjä, joka on saanut yli 40 patenttia erilaisille elektronisille laitteille. Hänen keksintöjensä pohjalle perustamiaan yrityksiä ovat vuonna 1960 aloitettu Labko Oy ja Aavi Technologies Ltd, jonka hän myi kiinalaisille.


title: Veikko Ilmasti

text: Ensimmäisen patenttinsa Ilmasti sai viljan kosteusmittaristaan 1960, ja oli jo sitä ennen perustanut ensimmäisen yrityksensä Labkon. Muita tuotteita olivat puun kosteusmittari ja nestepintojen korkeusmittari. Ilmastin tuoreimmat patentit koskevat ilmanpuhdistustekniikkaa, ja niiden ympärille hän perusti vuonna 1991 Aavi Technologies -nimisen yrityksen. Muita Ilmastin keksintöjen pohjalle syntyneitä yhtiöitä ovat Moria Oy Ltd, Genano Oy, Ilmasti Oy, Ion Blast Oy ja Ulmaelektro Oy.


title: Veikko Ilmasti

text: Koivistolta kotoisin oleva Ilmasti lähti jatkosotaan 12-vuotiaana, mutta kotiutettiin jo kuukauden kuluttua. Hän on näin yksi nuorimmista Suomen sotaveteraaneista. Ilmasti kävi Lahdessa teknillisen koulun ja toimi 1950-luvulla rakennusmestarina ja -tarkastajana. Vapaa-aikoinaan hän perehtyi elektroniikkaan ja alkoi kehitellä erilaisia sähköisiä mittalaitteita.


title: Veikko Ilmasti

text: Ilmastin sotakokemuksista on Kirsi Markkanen ohjannut vuonna 2009 ensiesitetyn televisiodokumentin "Tosi tarina: Lapsisotilas". Ilmasti on muistellut lapsuuttaan ja yrittäjäuraansa myös julkaisemissaan kirjoissa.


title: Jukka Lemmetty

text: Timo Jukka Lemmetty (s. 19. helmikuuta 1951 Kouvola) on suomalainen Espoossa asuva kirjailija ja kuvittaja.


title: Jukka Lemmetty

text: Lemmetty syntyi varatuomari Matti Lemmetyn ja Kerttu Jaakkolan perheeseen. Hänen puolisonsa vuodesta 1971 on Eeva Marita Lähteenmäki. Lemmetty kävi keskikoulun Rovaniemen yhteislyseossa ja opiskeli Suomen Taideakatemian koulussa 1968-1970 ja Münchenin taideakatemiassa 1971.


title: Jukka Lemmetty

text: Lemmetty on erittäin tuottelias lastenkirjojen kuvittaja vuodesta 1981 ja tunnettu muun muassa Hannele Huovin Urpo ja Turpo sekä Raili Mikkasen Histamiini -teosten kuvittajana. Hän on kuvittanut myös Kaarina Helakisan James Bondén -kirjasarjaa sekä Jouko Varosen, Tuula Korolaisen, Leena Laulajaisen, Taru Mäkisen ja Kari Levolan teoksia, samoin kuin Teija Rekolan, Mikko Lensun ja Niina Hakalahden kirjoja. Lastenkirjojen ohella Lemmetty on kuvittanut muitakin teoksia, kuten oppikirjoja, ja esimerkiksi vuonna 2014 pohjoismaisena yhteistyönä julkaistun "Pohjolan lasten Raamatun", jonka suomalaiset kuvittajat olivat Lemmetyn ohella Elina Warsta, Lena Frölander-Ulf ja Nadja Sarell. Hän on myös pitänyt yksityisnäyttelyitä ja osallistunut useisiin yhteisnäyttelyihin.


title: Jukka Lemmetty

text: Lemmetty on itse julkaissut seuraavat lastenkirjat:


title: Jukka Lemmetty

text: Lemmetty sai Kuvittajat-yhdistyksen Kukko-palkinnon vuonna 2007. Amerin kulttuurisäätiön kuvituspalkinto myönnettiin Lemmetylle 1984 ja 1989.


title: Grovabreen

text: Grovabreen on lakijäätikkö Sognin ja Fjordanen läänissä, Norjassa. Pinta-alaltaan 20 km² laajuinen jäätikkö on Norjan 21. suurin (lukuun ottamatta Huippuvuorten saaristoa), ja sijaitsee kahden kunnan, Jølsterin ja Førden, alueilla.


title: Elefsínanlahti

text: Elefsínanlahti (; myös "Eleusiinlahti") on lahti Egeanmereen kuuluvan Saroninlahden pohjoisosassa Attikan rannikolla Kreikassa. Lahden suulla oleva Salamiin saari erottaa sen muusta Saroninlahdesta erilliseksi järvimäiseksi vesialueeksi, johon on pääsy salmista saaren kummaltakin puolelta.


title: Elefsínanlahti

text: Elefsínan kaupunki, josta lahti on saanut nimensä, sijaitsee sen pohjoisrannalla. Länsirannalla sijaitsee Néa Péramos ja itärannalla Skaramagkás.


title: Epídavroksenlahti

text: Epídavroksenlahti (; myös "Epidauroksenlahti") on lahti Egeanmereen kuuluvan Saroninlahden eteläosassa Peloponnesoksen maantieteellisellä alueella Kreikassa. Se käsittää Argoliin niemimaan ja Méthanan niemen välisen vesialueen.


title: Epídavroksenlahti

text: Lahti on saanut nimensä antiikin aikaisesta Epidauroksen kaupungista, joka sijaitsi sen rannalla, sekä nykyisestä Epídavroksesta. Lahden rannalla antiikin Epidauroksen paikalla sijaitsee Archaía Epídavroksen kylä.


title: Epídavros Limirán lahti

text: Epídavros Limirán lahti (; myös "Epidauros Limeran lahti") on lahti Egeanmereen kuuluvan Myrtóonmeren länsiosassa Peloponnesoksen niemimaahan kuuluvan Maléan niemen itärannikolla Kreikassa.


title: Epídavros Limirán lahti

text: Monemvasián saarimainen niemi työntyy lahteen. Muutoin lahdessa ei ole suurempia saaria. Lahti on saanut nimensä antiikin aikaisesta Epidauros Limeran kaupungista, joka sijaitsi lahden rannalla hieman Monemvasiásta pohjoiseen.


title: Ierissóksenlahti

text: Ierissóksenlahti () on lahti Egeanmeren pohjoisosissa Chalkidikín niemimaan itärannikolla Athoksen niemen juuressa Kreikassa. Se sijaitsee Ierissóksen kaupungin edustalla, josta se on saanut nimensä. Lahden ranta kuuluu Aristotéliin kuntaan.


title: Ierissóksenlahti

text: Lahden pohjois- ja itärannikolla on suojeltuja metsäalueita. Rannan lähellä sijaitsi muun muassa antiikin aikainen Stageiran kaupunki.


title: Kassándranlahti

text: Kassándranlahti () eli Toronaíoslahti (Κόλπος Τορωναίος, "Kólpos Toronaíos") on lahti Egeanmeren pohjoisosassa Makedonian maantieteellisellä alueella Kreikassa. Se sijaitsee Chalkidikín niemimaan kahden läntisimmän niemen Kassándran ja Sithonían välissä.


title: Kassándranlahti

text: Lahden pituus on noin 54 kilometriä ja leveys noin 24 kilometriä. Lahden länsiranta kuuluu Néa Propontídan ja Kassándran kuntiin, pohjoisranta Polýgyroksen kuntaan ja länsiranta Sithonían kuntaan. Lahdessa sijaitsee pieni Kélyfoksen saari.


title: Kaválanlahti

text: Kaválanlahti () on lahti Egeanmereen kuuluvan Traakianmeren pohjoisrannikolla Makedonian maantieteellisellä alueella Kreikassa.


title: Kaválanlahti

text: Kaválanlahden pohjukassa sijaitsee Kaválan kaupunki, josta lahti on saanut nimensä. Lahden rannalla sijaitsee myös muun muassa Néa Péramoksen kaupunki. Kaválanlahden länsiranta kuuluu Pangaíon kuntaan, pohjoisranta Kaválan kuntaan ja itäranta Néstoksen kuntaan. Lahden edustalla sijaitsee Thásoksen saari.


title: Kyparissiakóslahti

text: Kyparissiakóslahti () eli Kyparissíanlahti (Κόλπος Κυπαρισσίας, "Kólpos Kyparissías") on lahti Joonianmeren itäosassa Peloponnesoksen niemimaan länsirannikolla Kreikassa.


title: Kyparissiakóslahti

text: Kyparissiakóslahti muodostaa loivan puolikaaren, jonka pituus on noin 60 kilometriä. Lahden pohjoisosan ranta kuuluu Länsi-Kreikan alueen Eliksen alueyksikköön ja jakautuu Pýrgoksen, Andrítsaina-Kréstenan ja Zacháron kuntien kesken, kun taas eteläosan ranta kuuluu Peloponnesoksen alueen Messenian alueyksikköön ja Trifylían kuntaan. Lahden etelärannikolla sijaitsee sille nimensä antanut Kyparissían kaupunki.


title: Kyparissiakóslahti

text: Alfeiós-joki laskee lahteen sen pohjoisrannikolla. Lahdessa ei ole saaria. Kauempana merellä sen edustalla sijaitsevat Strofadien saaret.


title: Lakonianlahti

text:
Lakonianlahti () on lahti Joonianmeressä Peloponnesoksen niemimaan etelärannikolla Kreikassa. Se sijaitsee Peloponnesoksesta erkanevien Mánin ja Maléan niemimaiden välissä.
Lahti on suunnilleen ylösalaisin käännetyn U-kirjaimen muotoinen, ja sen leveys itä-länsisuunnassa on noin 58 kilometriä ja pituus pohjois-eteläsuunnassa noin 44 kilometriä. Lahden rannat kuuluvat Lakonian alueyksikköön. Mánin niemimaa, joka käsittää lahden länsirannan, erottaa lahden Messenianlahdesta. Maléanniemi käsittää lahden itärannan.


title: Lakonianlahti

text: Evrótas-joki laskee lahteen sen pohjoisrannikolla. Lahden pohjukassa sijaitsee Gýtheion kaupunki. Lahden suulla sijaitsevat Elafónisoksen ja Kytheran saaret.


title: Maliakóslahti

text: Maliakóslahti () on lahti Egeanmeren länsiosassa Keski-Kreikan maantieteellisellä alueella Kreikassa.


title: Maliakóslahti

text: Maliakóslahti erkanee Pohjoisesta Euboianlahdesta ja työntyy Fthiotiin alueyksikön alueelle. Sen pohjoisranta kuuluu Stylídan kuntaan, länsiranta eli lahden pohjukka Lamían kuntaan ja eteläranta Mólos-Ágios Konstantínoksen kuntaan. Spercheiósjoki laskee lahteen sen länsipäässä.


title: Mégaranlahti

text: Mégaranlahti () on lahti Egeanmereen kuuluvan Saroninlahden pohjoisosassa Kreikassa. Se sijaitsee Salamiin saaren länsipuolella Mégaran kaupungin edustalla, josta se on saanut nimensä.


title: Mégaranlahti

text: Lahdessa sijaitsee joitakin pieniä saaria, joista suurin on Revythoúsa.


title: Messenianlahti

text: Messenianlahti () on lahti Joonianmeressä Peloponnesoksen niemimaan etelärannikolla Kreikassa. Se sijaitsee Peloponnesoksesta erkanevien Messenian niemimaan ja Mánin niemimaan välissä.


title: Messenianlahti

text: Messenian niemimaa käsittää lahden länsirannikon. Itärannikon käsittävä Mánin niemimaa erottaa lahden Lakonianlahdesta. Kalamátan kaupunki sijaitsee Messenianlahden pohjukassa. Lahdessa ei ole saaria.


title: Moúdroksenlahti

text: Moúdroksenlahti () on lahti Egeanmeren pohjoisosassa Límnoksen saaren etelärannikolla Kreikassa. Sen länsirannikolla sijaitsee Néa Koútali ja itärannikolla Moúdros, josta lahti on saanut nimensä.


title: Moúdroksenlahti

text: Moúdroksenlahti toimi ympärysvaltojen laivaston tukikohtana niiden hyökkäyksessä Gallipolin taistelussa ensimmäisen maailmansodan aikana.


title: Mýrtoksenlahti

text: Mýrtoksenlahti () on lahti Joonianmeressä Kefalonián saaren pohjoisrannikolla Kreikassa. Se on toinen saaren kahdesta suuresta lahdesta etelärannikon Argostólinlahden ohella.


title: Mýrtoksenlahti

text: Lahdella on Mýrtoksen ranta, joka on yksi Kefalonián tunnetuimpia rantoja ja suosituimpia turistikohteita. Se sijaitsee pienemmässä lahdelmassa Mýrtoksenlahden keskivaiheilla. Rannan pohjoispuolella Mýrtoksenlahteen työntyy pieni Ásoksen saarimainen niemi, jossa on linnoitus ("Froúrio").


title: Pagasitikóslahti

text: Pagasitikóslahti (; myös "Pagasainlahti") on lahti Egeanmeren länsilaidalla Thessalian maantieteellisellä alueella Kreikassa. Se sijaitsee Pílion eli Pelionin niemimaan kainalossa Magnesian rannikon ympäröimänä.


title: Pagasitikóslahti

text: Vóloksen kaupunki sijaitsee lahden pohjukassa sen pohjoisrannalla. Lahden rannalla sijaitsevat myös muun muassa Néa Anchíalos sekä Néa Anchíaloksen lentoasema. Lahdessa sijaitsee Palaió Tríkerin saari.


title: Petaliónlahti

text: Petaliónlahti () on lahti Egeanmeren länsiosassa Euboian saaren ja Attikan itärannikon välissä. Se yhdistää Eteläisen Euboianlahden muuhun Egeanmereen.


title: Petaliónlahti

text: Lahden itäosassa Euboian rannikolla sijaitsee Petalioí-saariryhmä. Sen suurimmat saaret ovat Megalónisos, Chersonísi, Lamperoúsa ja Tragonísi. Attikan rannikolla lahden länsirannalla sijaitsevat muun muassa Néa Mákri, Rafína ja Artémida.


title: Singitikóslahti

text: Singitikóslahti () eli Pyhänvuorenlahti (Κόλπος Αγίου Όρους, "Kólpos Agíou Órous") on lahti Egeanmeren pohjoisosassa Makedonian maantieteellisellä alueella Kreikassa. Se sijaitsee Chalkidikín niemimaan kahden itäisimmän niemen Sithonían ja Áthoksen välissä.


title: Singitikóslahti

text: Singitikóslahti on saanut nimensä antiikin aikaisesta Singoksen kaupungista, joka sijaitsi jossakin Sithonían niemellä. Lahden toinen nimi viittaa Áthokseen eli Pyhään Vuoreen. Lahden pituus on noin 48 kilometriä ja leveys noin 24 kilometriä. Lahden itärannalla sijaitsevat muun muassa ”Áthoksen portti” Ouranoúpoli sekä Áthoksen satama Dáfni. Lahdessa sijaitsevat muun muassa saaret Ammoulianí ja Diáporos.


title: Strymonikóslahti

text:
Strymonikóslahti () eli Orfanóksenlahti (Κόλπος Ορφανού, "Kólpos Orfanoú"; myös "Orfaninlahti") on lahti Egeanmereen kuuluvassa Traakianmeressä Makedonian maantieteellisellä alueella Kreikassa.
Lahden länsiranta kuuluu Vólvin kuntaan, pohjoisranta Amfípolin kuntaan ja koillisranta Pangaíon kuntaan. Lahden rannalla sijaitsevat muun muassa kaupungit Asproválta, Néa Vrasná ja Stavrós. Strymónas- eli Strumajoki, josta lahti on saanut nimensä, laskee lahteen sen pohjoisosassa.


title: Vantablack

text: Vantablack on hiilinanoputkilla päällystetty pinta, joka vuonna 2016 on mustin tunnettu musta materiaali. Materiaalia valmistaa brittiläinen Surrey Nanosystems.


title: Vantablack

text: Ensimmäinen versio Vantablackistä absorboi 99,965 prosenttia siihen osuvasta valosta. Vuonna 2016 julkaistun uudemman version absorboimaa osuutta ei ole kyetty lainkaan mittaamaan. Vantablackiä edeltävä mustin pinta absorboi 99,96 prosenttia.


title: Vantablack

text: Materiaali tuotetaan epätasaiseen alumiinipintaan istuttamalla siihen 20 nanometrin halkaisijan hiilinanoputkia tiheäksi metsiköksi. Materiaaliin osuva fotoni kulkee putkien väliseen tilaan, jossa se heijastelee putkien välillä ja lopulta imeytyy aineeseen. Valon energia muuttuu lopulta lämmöksi. Putkien kasvatus voidaan tehdä noin 400 °C:n lämpötilassa, kun taas NASAn valmistamat mustat pinnat vaativat 750 °C:n lämpötilan. Tämä mahdollistaa materiaalien kuten alumiinin käytön pohjana.


title: Aino Heikkinen

text: Aino Heikkinen-Mustonen on suomalainen tutkija, keksijä ja yrittäjä. Hän on tutkinut luokitellun lentotuhkan vaikutusta betoniin jo 1970-luvulla. Tämän kehitystyön tuloksena on syntynyt useita patentteja. Valmistuttuaan rakennusinsinööriksi Heikkinen-Mustonen toimi tutkijana Lujabetoni-konsernissa. Vuonna 1992 hän perusti oman betonialan yrityksen. Hän on toiminut CT Heikkinen Oy:n ja Fatec Oy:n toimitusjohtajana. Heikkinen-Mustonen on saanut kansainvälisiä ja suomalaisia palkintoja innovaatioistaan kierrätysaineiden käytöstä betonin valmistuksessa, esimerkiksi vuoden naiskeksijä -palkinto vuonna 2007.


title: Koskenlasku

text: Koskenlasku on harrastus ja urheilulaji, jossa venekunta ohjailee ilmatäytteistä lauttaa melojen tai airojen avulla koskea alas.


title: Koskenlasku

text: Koskea lasketaan yleensä ilmalla täytetyllä kumiveneellä, joka on pituudeltaan 3,6–4,3 metriä ja leveydeltään 1,8–2,4 metriä. Lautta on tehty kumi- tai muovikankaasta, ja siinä on monta ilmalokeroa. Myös puisia soutuveneitä ja kahden hengen melottavia katamaraanilauttoja käytetään. Lauttaa ohjaillaan yhdenaikaisilla melontaliikkeillä tai siirtelemällä painoa puolelta toiselle. Venekunnalla, johon kuuluu lautan koon mukaan 4–12 jäsentä, on turvakypärät, märkäpuvut, pelastusliivit ja suojaavat jalkineet. Pitkille erävaelluksille voidaan ottaa mukaan ultrakevyitä reppulauttoja ja taitettavat melat.


title: Koskenlasku

text: Laskettavat kosket luokitellaan kansainvälisen järjestelmän mukaisesti kuuteen luokkaan. Ensimmäiseen luokkaan kuuluvat rauhalliset joet, ja kuudenteen luokkaan kuuluvat rajut kosket, joihin pääsevät vain lajin huiput.


title: Koskenlasku

text: Kansainvälinen koskenlaskuliitto IRF järjestää miesten ja naisten maailmanmestaruuskilpailut kahden vuoden välein. Niissä kuusihenkiset venekunnat kilpailevat pisteistä syöksyssä, pujottelussa ja aika-ajossa, ja kokonaiskilpailu ratkeaa yhteispisteiden perusteella. Syöksykilpailu käydään nopeassa koskessa, pujottelussa kierretään 12 porttia, ja aika-ajossa melotaan myötävirtaan melkein tunnin ajan.


title: Koskenlasku

text: Koskenlasku on myös harrastus, ja monet kaupalliset toimijat järjestävät ihmisille tilaisuuksia laskea koskia erämaissa ympäri maailmaa.


title: Sahagún

text: Sahagún on kunta Leónin maakunnassa Kastilia ja Leónin itsehallintoalueella Espanjassa. Kunnan asukasluku on noin 2700 (2015).


title: Sahagún

text: Arkkitehtuurissa ja taiteessa mudéjar-tyylin katsotaan yleisesti syntyneen 1100-luvulla Sahagúnissa.


title: Zahara de la Sierra

text: Zahara de la Sierra on kunta Cádizin maakunnassa Andalusian itsehallintoalueella Espanjassa. Asukasluku on noin 1400 (2015).Cádiziin on matkaa maanteitse noin 120 km ja Marbellaan noin 100 km.


title: Condé-sur-Vesgre

text: Condé-sur-Vesgre on kunta Ranskassa Yvelinesin departementissa Île-de-Francen alueella. Se sijaitsee 60 km Pariisista lounaaseen Vesgrejoen varrella, joka on Eurejoen sivujoki. Kunnan nähtävyyksiä on 1000-luvulta oleva kirkko Saint-Germain-de-Paris lasimaalauksineen. La Colonie nimisessä rakennuksessa yritettiin elää sosialistista yhteisöelämää Charles Fourierin teorioiden mukaan.


title: Venäjän Grand Prix 2016

text: Venäjän Grand Prix 2016 (virallisesti 2016 Formula 1 Russian Grand Prix, ) oli Formula 1 -kauden 2016 neljäs osakilpailu. Kilpailu ajettiin 1. toukokuuta Hermann Tilken suunnittelemalla Sotšin katuradalla.


title: Venäjän Grand Prix 2016

text:
Formula 1 -sarjassa kaudella 2016 oli seitsemän erilaista rengasta, viidet renkaista oli tarkoitettu kuivalle kelille ja näiden lisäksi väli- ja märänkelinrenkaat märälle radalle. Pirelli valitsi kauden 2016 neljänteen osakilpailuun kuivankelin rengasseoksista, punaraitaiset superpehmeät renkaat, keltaraitaiset pehmeät renkaat sekä valkoraitaiset keskikovat renkaat.
Toisessa harjoitusosiossa Ferrarin Sebastian Vettelin auto hyytyi radan varteen hydrauliikkaongelmien takia. Vettel sai viiden lähtöruudun rangaistuksen vaihdelaatikon vaihtamisesta.


title: Venäjän Grand Prix 2016

text: Lewis Hamilton kärsi edellisen aika-ajon tapaan voimayksikön ongelmista. Hamilton selviytyi Q3-osioon, mutta ei saanut enää aikaa, jääden ruutuun 10:n Nico Rosbergin ajaessa paalupaikalle. Sebastian Vettel ajoi toiseksi, mutta tippui ruutuun seitsemän lähtöruuturangaistuksensa seurauksena. Näin ollen toiseksi nousi Williamsin Valtteri Bottas, kolmanneksi Ferrarin Kimi Räikkönen, neljänneksi Felipe Massa, viidenneksi Red Bullin Daniel Ricciardo ja kuudenneksi Force Indian Sergio Pérez.


title: Venäjän Grand Prix 2016

text: Kimi Räikkönen onnistui ohittamaan Valtteri Bottaksen toisen mutkan jarrutukseen. Taaempana Red Bullin Daniil Kvjat törmäsi Sebastian Vettelin autoon, jonka johdosta Vettel osui Daniel Ricciardoon ja kärsi rengasrikon. Ricciardo puolestaan osui Péreziin, jolta puhkesi oikea takarengas. Seuraavassa mutkassa Kvjat törmäsi toistamiseen Vettelin autoon, kiilaten saksalaisen ulos kilpailusta. Kvjat sai kolaroinnista 10 sekunnin stop and go -rangaistuksen ja kolme rangaistuspistettä. Radan toisessa mutkassa rytisi enemmänkin kun Haasin Esteban Gutiérrez osui Force Indian Nico Hülkenbergiin, joka vei myös Rio Haryanton mukanaan keskeyttäneiden listalle. Gutiérrez sai kolareista varikon läpiajorangaistuksen ja rangaistuspisteitä. Turva-auto tuli radalle autoista irronneiden romujen siivoamisen ajaksi.


title: Venäjän Grand Prix 2016

text: Turva-auton poistuttua Valtteri Bottas onnistui uusintalähdössä ohittamaan Kimi Räikkösen ja näin ollen hankkimaan kakkospaikan takaisin itselleen. Kymmenennestä ruudusta lähtenyt Hamilton nousi ensimmäisellä kierroksella viidenneksi, ja ohitti uusintalähdössä Felipe Massan. Kierroksella 7 Hamilton ohitti Räikkösen ja nousi kolmanneksi. Varikkopysähdysten jälkeen Bottas ajoi vielä toisena, kunnes Hamilton onnistui ohittamaan Bottaksen. Räikkönen palasi varikolta Bottaksen edelle kolmanneksi. Max Verstappen keskeytti kilpailun kuudennelta sijalta kierroksella 34 moottorin hajottua. Verstappen oli valitellut moottoriongelmia jo ennen kilpailun alkua.


title: Venäjän Grand Prix 2016

text: Kilpailun voittoon ajoi Nico Rosberg, jolle voitto oli seitsemäs peräkkäinen. Hän nousi toiselle sijalle tasoihin Alberto Ascarin, Michael Schumacherin ja Sebastian Vettelin kanssa peräkkäisissä voitoissa. Toiseksi nousi Rosbergin tallikaveri Lewis Hamilton. Kolmanneksi sijoittui Kimi Räikkönen ja neljänneksi Valtteri Bottas. Räikkösen palkintokorokesija oli Ferrari-tallin historian 700.


title: Venäjän Grand Prix 2016

text: Mercedeksen voitettua, valmistajan palkinnon otti vastaan palkintokorokkeella Kevin Taylor. Kuljettajien haastattelut suoritti palkintokorokkeella Martin Brundle.


title: Venäjän Grand Prix 2016

text: Formula 1.comin virallisessa äänestyksessä päivän kuljettajaksi valittiin Renault’n Kevin Magnussen.


title: Espanjan Grand Prix 2016

text: Espanjan Grand Prix oli Formula 1 -sarjan viides osakilpailu kaudella 2016. Kilpailu ajettiin 15. toukokuuta 2016 Barcelonassa sijaitsevalla Circuit de Catalunyan moottoriradalla.


title: Espanjan Grand Prix 2016

text: Paalulta lähtenyt Lewis Hamilton joutui antautumaan ensimmäisessä mutkassa tallikaverilleen Nico Rosbergille, joka nousi kärkeen. Radan neljännessä mutkassa Hamilton yritti ohittaa Rosbergia, jolloin Rosberg peitti ajolinjan ja Hamilton ajautui nurmikolle ja pyörähti vieden Rosbergin ja itsensä hietikolle. Molemmat joutuivat keskeyttämään kilpailun, ja turva-auto tuli radalle. Turva-auton perässä Daniel Ricciardo johti kilpailua, ennen Max Verstappenia, Carlos Sainzia, Sebastian Vetteliä, Kimi Räikköstä ja kuudentena ajanutta Valtteri Bottasta.


title: Espanjan Grand Prix 2016

text: Turva-auton poistuttua radalta Vettel hiillosti Sainzia, ja onnistui ohittamaan hänet. Räikkönen teki samoin pari kierrosta myöhemmin. Varikkopysähdyksellä myös Bottas ohitti Sainzin. Vettel onnistui ohittamaan Verstappenin ensimmäisellä pysähdyksellään. Vettel teki kilpailun aikana kolme stoppia, kun taas Verstappen ja Räikkönen kaksi pysähdystä. Vettel onnistui ohittamaan myös Ricciardon viimeisellä varikkopysähdyksellä. Ricciardo yritti vielä lopussa saavuttaa Vetteliä, mutta hänen vasen takarenkaansa hajosi toiseksi viimeisellä kierroksella, ja hän joutui pysähtymään vielä neljännen kerran, kuitenkin menettämättä sijoitusta. Nico Hülkenberg keskeytti kilpailun kierroksella 21 moottoriongelmaan. Fernando Alonso joutui keskeyttämään kotikilpailunsa myös moottoriongelmaan kierroksella 46.


title: Espanjan Grand Prix 2016

text: Max Verstappen ajoi uransa ensimmäiseen osakilpailuvoittoon. Ensimmäistä kertaa F1-historiassa hollantilainen kuljettaja voitti osakilpailun. Verstappenista tuli myös voitollaan historian nuorin osakilpailuvoittaja, -palkintokorokkeelle ajanut kuljettaja, sekä nuorin kilpailua johtanut kuljettaja. Red Bullin edellinen voitto oli Belgiasta 2014. Kimi Räikkönen ajoi maaliin toisena alle sekunnin päässä Verstappenista. Sebastian Vettel ajoi kolmanneksi, Daniel Ricciardo neljänneksi ja Valtteri Bottas viidenneksi.


title: Espanjan Grand Prix 2016

text: Kilpailun jälkeen Mercedes paljasti, että Rosberg oli lähtenyt väärällä moottoriasetuksella ja siksi hänen autostaan puuttui noin 180 hevosvoimaa, joka johti kohtalokkaaseen vauhdin alenemiseen ennen kolaria tallikaveriinsa.


title: Monacon Grand Prix 2016

text: Monacon Grand Prix 2016 (virallisesti Formula 1 Grand Prix de Monaco 2016) oli Formula 1 -kauden 2016 kuudes osakilpailu. Kilpailu ajettiin 29. toukokuuta Circuit de Monacolla.


title: Monacon Grand Prix 2016

text: Felipe Massa törmäsi seinään radan ensimmäisessä mutkassa vapaiden harjoitusten aluksi ja myöhemmin myös Jolyon Palmer osui seinään ensimmäisessä harjoitusosiossa.


title: Monacon Grand Prix 2016

text: Toisessa harjoituksessa Rio Haryanto ja Kevin Magnussen jäivät radan varteen osuttuaan ratakaiteisiin. Sebastian Vettel törmäsi kahdesti seinään, päästen kuitenkin varikolle asti. Romain Grosjean rikkoi autoaan tunnelin ulostulossa.


title: Monacon Grand Prix 2016

text: Kolmansissa harjoituksissa Max Verstappen liukui seinään mutkassa kolme.


title: Monacon Grand Prix 2016

text: Aika-ajojen aluksi Sauberin Felipe Nasrin moottori hajosi, ja sessio jouduttiin keskeyttämään punaisella lipulla. Red Bullin Max Verstappen rikkoi autonsa Q1:n loppuosalla mutkissa 15 ja 16.


title: Monacon Grand Prix 2016

text: Paalupaikalle ajoi Red Bullin Daniel Ricciardo, jolle paalupaikka oli ensimmäinen hänen urallaan ja Red Bullin edellinen paalupaikka oli Brasiliasta 2013. Toiseen ruutuun ajoi Mercedeksen Nico Rosberg, kolmanneksi Lewis Hamilton, neljänneksi Sebastian Vettel ja viidenneksi Nico Hülkenberg. Kimi Räikkönen ajoi kuudenneksi nopeimman kierrosajan, mutta hänelle langetettiin viiden lähtöruudun rangaistus vaihdelaatikon vaihtamisesta ennen aika-ajoa. Räikkönen starttasi kilpailuun ruudusta 11. Valtteri Bottas nousi Räikkösen rangaistuksen myötä kymmenenteen ruutuun.


title: Monacon Grand Prix 2016

text: Kilpailu alkoi turva-auton perästä sateen takia. Ensimmäistä kertaa Monacon GP:n historiassa kilpailuun lähdettiin turva-auton takaa. Daniil Kvjat kohtasi sähköongelmia jo ensimmäisellä kierroksella, ajoi varikolle ja jäi muista kierroksella. Turva-auto poistui radalta kierroksella 8. Samaan aikaan Renault’n Kevin Magnussen tuli ensimmäisenä kuljettajana varikolle vaihtamaan välikelinrenkaat. Jolyon Palmer ajoi pääsuoralla kaiteeseen liukuen aina radan ensimmäisen mutkan ratareunuksiin asti. Virtuaalinen turva-auto eli nopeusrajoitus tuli voimaan.


title: Monacon Grand Prix 2016

text: Kimi Räikkönen ajoi Loews-neulansilmässä seinään kierroksella 11 ja rikkoi etusiipensä. Hän menetti autonsa ohjattavuuden etusiiven jumittuessa auton alle ja esti Romain Grosjeania, joka tippui kilpailun viimeisille sijoille. Räikkönen keskeytti kilpailun. Kierroksella 16 kolmantena ajava Lewis Hamilton onnistui ohittamaan tallikaverinsa Nico Rosbergin ja nousi kilpailussa toiseksi, Ricciardon johtaessa. Kierroksella 21 Kevin Magnussen kosketti seinää mutkassa 12, jolloin Daniil Kvjat pääsi ohitusetäisyydelle, tosin Kvjat oli jo kierroksen perässä alun ongelmiensa jälkeen. Kvjat yritti Magnussenista ohitusta mutkassa 16, jolloin autot koskettivat toisiaan. Kvjat joutui keskeyttämään kilpailunsa kolarivaurioihin. Samalla kierroksella Nico Rosberg pysähtyi vaihtamaan alleen välikelinrenkaat ja muutama kierros myöhemmin myös Ricciardo vaihtoi välikelinrenkaisiin. Lewis Hamilton siirtyi kilpailun kärkeen. Nico Rosberg menetti sijoitukset Sergio Pérezille, Sebastian Vettelille ja Fernando Alonsolle pudoten kuudenneksi varikkoruljanssin yhteydessä.


title: Monacon Grand Prix 2016

text: Pian rata oli tarpeeksi kuiva jo kuivankelinrenkaille, ja Hamilton vaihtoi suoraan sadekelinrenkaista ultrasoft-kuivankelinrenkaisiin. Kierrosta myöhemmin Ricciardo tuli varikolle renkaiden vaihtoon, mutta kommunikaatiovirheen vuoksi hänen superpehmeät renkaat eivät olleet valmiina hänen ajaessaan varikolle. Virheen seurauksena Hamilton pääsi Ricciardon ohi. Tässä vaiheessa Hamilton johti kilpailua ja Ricciardo oli toisena.


title: Monacon Grand Prix 2016

text: Kevin Magnussen törmäsi seinään Kvjatin kanssa tulleesta kolarivauriosta johtuen kierroksella 34 rikkoen etusiipensä. Pari kierrosta myöhemmin Max Verstappen kolautti jälleen kolmannessa mutkassa seinään ja keskeytti kilpailun. Samoin Magnussenin kilpailu päättyi varikolle. Seuraavalla kierroksella Hamilton ajoi šikaanin suoraksi, jolloin Ricciardo pääsi haastamaan hänet kärkipaikasta. Hamilton kuitenkin peitti Ricciardolta ajolinjan, jolloin he melkein osuivat toisiinsa.


title: Monacon Grand Prix 2016

text: Kierroksella 50 Sauberin Felipe Nasria pyydettiin päästämään takana ajava tallikaveri Marcus Ericsson ohi, koska tämä oli nopeampi. Nasr ei kuitenkaan tottellut määräystä, jolloin Ericsson yritti ohitusta ja tallikaverukset osuivat toisiinsa keskeyttäen kolarivaurioihin. Pascal Wehrlein sai kaksi 10 sekunnin aikarangaistusta - toisen liian nopeasta ajosta virtuaalisen turva-auton aikana ja toisen sinisten lippujen noudattamatta jättämisestä. Kilpailun viimeisillä kierroksilla sade kasteli vielä osan radasta, mutta renkaiden vaihtoon ei ollut enää tarvetta.


title: Monacon Grand Prix 2016

text: Monacon GP:n voittoon ajoi Lewis Hamilton toista kertaa urallaan. Daniel Ricciardo ajoi toiseksi ja Sergio Pérez kolmanneksi. Sebastian Vettel oli neljäs, Fernando Alonso viides, Nico Hülkenberg kuudes, Nico Rosberg seitsemäs, Carlos Sainz kahdeksas, Jenson Button yhdeksäs ja Felipe Massa kymmenes. Valtteri Bottas oli 11:s, mutta sai 10 sekunnin aikarangaistuksen kolaroituaan viimeisellä kierroksella Haasin Esteban Gutiérrezin kanssa yrittäessään hänestä ohitusta. Bottas sijoittui 12:nneksi.


title: Monacon Grand Prix 2016

text: Mercedeksen voitettua, valmistajan palkinnon otti palkintokorokkeella vastaan Nathan Davey. Kuljettajien haastattelut palkintokorokkeella suoritti entinen Formula 1 -kuljettaja Martin Brundle.


title: Monacon Grand Prix 2016

text: Formula 1.comin virallisessa äänestyksessä päivän kuljettajaksi valittiin Force Indian Sergio Pérez.


title: Kanadan Grand Prix 2016

text: Kanadan Grand Prix 2016 (virallisesti Formula 1 Grand Prix du Canada 2016) oli Formula 1 -kauden 2016 seitsemäs osakilpailu. Kilpailu ajettiin 12. kesäkuuta Montrealissa sijaitsevalla Circuit Gilles Villeneuven osittaisella katuradalla Kanadassa.


title: Kanadan Grand Prix 2016

text: Formula 1 -sarjassa kaudella 2016 oli seitsemän erilaista rengasta, viidet renkaista oli tarkoitettu kuivalle kelille ja näiden lisäksi väli- ja märänkelinrenkaat märälle radalle. Pirelli valitsi kauden 2016 seitsemänteen osakilpailuun kuivankelin rengasseoksista, violettiraitaiset ultrapehmeät renkaat, punaraitaiset superpehmeät renkaat sekä keltaraitaiset pehmeät renkaat.


title: Kanadan Grand Prix 2016

text: Lewis Hamilton ajoi paalupaikalle ajalla 1.12,812. Toiseen ruutuun ylsi Hamiltonin tallikaveri Nico Rosberg. Kolmas oli Ferrarin Sebastian Vettel, neljäs Red Bullin Daniel Ricciardo, ennen tallikaveriaan Max Verstappenia ja suomalaisia Kimi Räikköstä ja Valtteri Bottasta.


title: Kanadan Grand Prix 2016

text: Rio Haryanto törmäsi mutkassa 4 seinään hajottaen autonsa Q1:ssä. Carlos Sainz osui mestareiden muuriin Q2:ssa.


title: Kanadan Grand Prix 2016

text: Kevin Magnussen teloi autoaan lauantain vapaissa harjoituksissa, eikä pystynyt osallistumaan aika-ajoihin.Sebastian Vettel ampaisi ruudusta kolme kärkipaikalle. Mercedekset koskettivat ensimmäisessä mutkassa toisiaan, ja Nico Rosberg joutui ajamaan ensimmäiset mutkat pitkäksi, tippuen aina kymmenenneksi ensimmäisellä kierroksella. Kevin Magnussen pyöräytti Felipe Nasrin mutkassa kolme, avauskierroksella.


title: Kanadan Grand Prix 2016

text: Jenson Button keskeytti kierroksella 11 moottorin hajottua, jonka myötä virtuaalinen turva-auto tuli hetkeksi radalle. Tämän aikana Sebastian Vettel tuli kilpailun kärjestä varikolle vaihtamaan superpehmeät renkaat alleen. Samalta kierrokselta myös Kimi Räikkönen pysähtyi. Ferrari-kuljettajat olivat ainoat kärkiryhmästä, jotka vaihtoivat superpehmeille renkaille varikkopysähdyksellään. Muun muassa Lewis Hamilton ja Valtteri Bottas pysähtyivät vain kerran, vaihtaen ultrapehmeät renkaat pehmeisiin renkaisiin. Felipe Massa keskeytti kierroksella 37. Nico Rosberg yritti viimeisen kierroksen alkaessa ohittaa Max Verstappenia, mutta spinnasi radan viimeisessä mutkassa, pystyen jatkamaan matkaansa.


title: Kanadan Grand Prix 2016

text: Kilpailun voittoon ajoi Lewis Hamilton, jolle voitto Kanadassa oli viides. Sebastian Vettel ajoi toiseksi, ja Valtteri Bottas kolmanneksi. Palkintopallisija jäi Williams-tallille kauden ainoaksi. Kimi Räikkönen ajoi maaliin kuudentena.


title: Kanadan Grand Prix 2016

text: Mercedeksen voitettua, valmistajan palkinnon otti vastaan palkintokorokkeella Evan Short. Kuljettajien haastattelut suoritti palkintokorokkeella Michael Douglas.


title: Kanadan Grand Prix 2016

text: Formula 1.comin virallisessa äänestyksessä päivän kuljettajaksi valittiin Red Bullin Max Verstappen.


title: Itävallan Grand Prix 2016

text: Itävallan Grand Prix 2016 (virallisesti Formula 1 Großer Preis von Österreich 2016) oli Formula 1 -kauden yhdeksäs osakilpailu, joka ajettiin 3. heinäkuuta 2016 Red Bull Ringillä Itävallassa.


title: Itävallan Grand Prix 2016

text: Formula 1 -sarjassa kaudella 2016 oli seitsemän erilaista rengasta, viidet renkaista oli tarkoitettu kuivalle kelille ja näiden lisäksi väli- ja märänkelinrenkaat märälle radalle. Pirelli valitsi kauden 2016 yhdeksänteen osakilpailuun kuivankelin rengasseoksista, violettiraitaiset ultrapehmeät renkaat, punaraitaiset superpehmeät renkaat sekä keltaraitaiset pehmeät renkaat.


title: Itävallan Grand Prix 2016

text: Max Verstappen hajotti autoaan ensimmäisissä vapaissa harjoituksissa keltaisiin esteisiin, joita oli laitettu rataviivojen ulkopuolelle, ehkäisemään leveitä ajolinjoja. Ensiksi Verstappenilta hajosi vain etusiiven päätylevy, ja seuraavassa ylityksessä myös eturipustukset ja Verstappen jäi hiekkaesteeseen kiinni.


title: Itävallan Grand Prix 2016

text: Toisissa vapaissa harjoituksissa sade sotki harjoittelua. Muun muassa Kimi Räikkönen lipesi ulos radalta ja pyörähti hiekalle, päästen jatkamaan harjoitustaan. Harjoitussession viimeisillä minuuteilla Räikkösen tallikaveri Sebastian Vettel ajoi ulos mutkassa kaksi. Ulosajo johtui jarruongelmasta, jonka Ferrari-talli vahvisti. Vettelin autoon jouduttiin vaihtamaan vaihdelaatikko, josta seurasi viiden lähtöruudun rangaistus.


title: Itävallan Grand Prix 2016

text: Kolmansissa harjoituksissa Mercedeksen Nico Rosberg ajoi seinään, kun hänen autonsa takajousitus petti. Rosbergin autoon jouduttiin myös vaihtamaan vaihdelaatikko, jonka seurauksena hänen aika-ajotulostaan tiputettiin viidellä.


title: Itävallan Grand Prix 2016

text: Q1:ssä Toro Rosson Daniil Kvjat törmäsi seinään radan viimeisessä mutkassa. Kvjatin auton oikean takapyörän jousitus petti, hänen ajettuaan keltaisten hidastekanttareiden yli. Kvjat joutui starttaamaan kilpailuun varikkosuoralta. Sergio Péreziltä rikkoutui myös oikean takarenkaan ripustukset. Q1:n lopussa Carlos Sainz pysähtyi radan varteen moottorin hajottua.


title: Itävallan Grand Prix 2016

text: Q2:ssa alkoi satamaan vettä, ja Q3:n alkaessa rata oli kostea, ja kuljettajat lähtivät välikelin renkailla radalle. Kaikki kuitenkin vaihtoivat takaisin slickseille. Lewis Hamilton ajoi paalupaikalle. Rosbergin ja Vettelin rangaistusten myötä Nico Hülkenberg nousi ruutuun kaksi ja Jenson Button ruutuun kolme. Kimi Räikkönen oli neljäs, Daniel Ricciardo viides, Nico Rosberg kuudes, Valtteri Bottas seitsemäs, Max Verstappen kahdeksas, Sebastian Vettel yhdeksäs ja Felipe Massa kymmenes.


title: Itävallan Grand Prix 2016

text: Felipe Nasr, Rio Haryanto ja Jolyon Palmer saivat kolmen lähtöruudun rangaistuksen, koska he eivät hidastaneet tarpeeksi keltaisten lippujen vaikutusalueella. Kyseessä oli Carlos Sainzin radan varteen pysähtyneen auton aiheuttama keltainen lippu Q1:n lopussa.